Ўзбек-тожик чегарасида вазият "нозик"\n18 октябр 2021, Тошкент вақти: 19:38\nСўнгги бир неча кун ичида ўзбек-тожик чегараларида кучайтирилган тартиб жорий қилгани ҳақида Тожикистонда пайдо бўлган гап-сўзлар ўз тасдиғини топмади. Айни пайтда тожик хавфсизлик кучлари Ўзбекистон томони чегара ҳудудига ўз ҳарбийларини олиб келганини билдирди.\nЧегарадаги ўтиш тартиби кескинлаштирилди¸ Ўзбекистон Тожикистон билан чегара ҳудудларига ўз ҳарбийлари ва қуролли техникасини олиб келмоқда¸ деган хабарларни бевосита ўрганиш учун икки давлат чегарасидаги ўтиш пунктларидан бирига йўл олдик.\nДушанбедан тахминан 65 километр нарида жойлашган “Дўсти” чегара масканига етиб келганимизда ҳар иккала томондан ҳам йўловчилар эмин-эркин ўтиб турганига гувоҳ бўлдик.\nЧегарадаги вазият билан танишиш мақсадида йўловчилар билан суҳбатга чоғланган пайтимизда тожикистонлик уч зобит ҳужжатимизни ва нима мақсадда чегара ҳудудига борганимизни сўраб-суриштира кетди. Мақсадимизни очиқ айтганимиздан кейин Тожикистон Миллий хавфсизлик қўмитасининг исмини айтмаган катта лейтенанти Ўзбекистон ўз ҳарбийларини Тожикистон билан чегарасига жойлаштирганига оид хабарни тасдиқлади.\n- Бундан 15 кунча аввал Тожикистоннинг Ўзбекистон билан шимолий чегара қисмида, яъни Бекобод постига яқин жойда 200 га яқин ўзбек аскари ва бир нечта ҳарбий техника олиб кирилган эди. Биз у томондан бунинг сабабларини сўраганимизда, “аскарлар ҳарбий таълим олишлари учун” вақтинчалик ўша ҳудудга олиб кирилганини айтишган эди. Айни пайтда¸ жанубий чегараларимизда ҳозирча ҳеч гап йўқ, ҳаммаёқ тинч, деди Тожикистон Миллий хавфсизлик қўмитасининг давлат чегараларини қўриқлаш идораси зобити ўзаро суҳбат чоғида.\nАйни пайтда Тожикистон зобити “шу кунларда Тожикистоннинг Афғонистон билан чегараларидан кўра Ўзбекистон билан чегараларидаги вазиятнинг анча нозик”лигини яширмади.\nШундан сўнг биз йўловчилар билан суҳбатлаша бошладик. Суҳбатдошларимизнинг аксарияти Ўзбекистон чегара ҳудудида кучайтирилган тартиб жорий қилинганига доир хабарларни рад этишди.\n- Танк босиб кетди, деган гаплар ёлғон, ваҳима. Мана биз Тожикистон халқи ҳар кун Ўзбекистонга ўтиб қайтиб турибмиз, ҳеч гап йўқ, бу ҳаммаси қуруқ гап, дейди биринчи суҳбатдошимиз.\nЯна бир суҳбатдошимиз ҳам беш боласи билан чегарадан бемалол ўтиб келганини айтди.\n- Бизнинг чегара постимизда тўртта солдат бор, уларда ҳам шундай - тўртта солдат бор. Ўн йил аввал қандай бўлса, шундай режим, ҳеч нарса ўзгармаган, дейди учинчи суҳбатдошимиз.\nБироқ суҳбатдошларимиз орасида сўнгги пайтларда Ўзбекистон чегара постларида йўловчилар ҳужжатлари ва юклари устидан назорат кучайтирилганидан нолиганлар ҳам бўлди.\n- Текшириши қаттиқда, битта-битта текшириб, кейин ўтказади, дейди турсунзодалик Мелибой.\n- Ўтиш жуда қийин, Тожикистондан борган одам бир марта ўтса, иккинчи марта қайтиб у томонга ўтмайди. Чунки кўп навбат кутиб туриш керак, чегарачилари қийнайди, кўп савол беради, дейди пахтаободлик Аҳрор.\nДушанбега қайтгач, Тожикистон Миллий хавфсизлик қўмитасининг Давлат чегараларини қўриқлаш бош бошқармаси матбуот хизмати раҳбари Хушнуд Раҳматуллоевга ҳам сим қоқдик. Бошқарма масъули икки ҳафта олдин ҳақиқатан ҳам Ўзбекистон ва Тожикистоннинг шимолий чегарасида кучайтирилган тартиб жорий қилганини тасдиқлади. Раҳматуллоевга кўра, ўзбек расмийлари бундай чоранинг 28 феврал куни Тожикистонда бўлиб ўтган парламент сайловлари туфайли кўрилганини билдирганлар.


Бир қатор фермерлар ва томорқачиларни фаолияти ўрганилди – UzFK\nОлий Мажлис Қонунчилик палатаси Спикери ўринбосари, Ўзбекистон Фермер, деҳқон хўжаликлари ва томорқа ер эгалари кенгаши раиси Aктам Хаитов томорқа ер эгаларининг фаолияти билан яқиндан танишиш ҳамда уларни қийнаётган муаммоларни ўрганиш мақсадида Қорақалпоғистонга борди.\nИшчи гуруҳ дастлаб Амударё тумани “Тўлқин” овулида яшовчи Ўразимбат Камолов хонадонида бўлиб, бу ерда етиштирилаётган маҳсулотларни кўздан кечирди.\nХонадон эгаси ўз томорқасида турли мева ва сабзавот маҳсулотларини етиштириб, рўзғоридан ортганини бозорга сотиб яхшигина даромад олаётгани билан бир қаторда айрим муаммолар борлигини айтди. Шу боис ишчи гуруҳи бу муаммоларни ўрганиш билан бирга, томорқадан янада самарали фойдаланиш, экин экиш ишларини тизимли ташкил қилиш борасида зарур тавсиялар ва маслаҳатлар берди.\nУшбу маҳаллада ўз еридан унумли фойдаланиб, томорқасидан мўл ҳосил етиштираётганлар кўпчиликни ташкил этади. Улар айни вақтда тўқсонбости экинларини парваришламоқда. Бунда эса аҳоли томорқаларига кафолатланган кўчат ва уруғни тизимли етказиб бераётган “Aмударё томорқа хизмат” МЧЖнинг ўз ўрни бор. Ҳозирда жамиятга уруғ, кўчат ва минерал ўғит сотиш дўконлари ҳамда иссиқхона қуриш учун 3,3 гектар ер майдони ажратиб берилган.\nУчрашувда ишчи гуруҳ “Ўрта қалъа” овули ҳудудидаги “Ўрта қалъа чорвадори” агрофирмасининг Фермер, деҳқон хўжаликлари ва томорқа ер эгаларини қўллаб-қувватлаш жамғармаси маблағлари ҳисобидан асаларичиликни ривожлантириш юзасидан амалга оширилаётган ишлар билан танишди.\nАгрофирмада қишлоқ хўжалигининг асаларичилик тармоғини янада ривожлантириш бўйича қатор ишлар қилинмоқда. Ҳозирда агрофирмада 1000 та асалари уяси бўлиб, 30 ортиқ иш ўрни яратилган.\nМулоқотлар чоғида А.Ҳаитов асаларичилик ривожи иқтисодий юксалишни таъминлаш баробарида, аҳоли саломатлигини мустаҳкамлашга хизмат қилиши билан аҳамиятли эканини айтиб, мазкур тармоқни равнақ топтириш лозимлигини таъкидлади.\nПарламент қуйи палатаси Спикери ўринбосари А.Ҳаитов Тахиатош туманида ҳам бўлиб, тадбиркорлик субъектлари ва фермер хўжаликлари фаолияти билан яқиндан танишди.\nТумандаги балиқчиликка ихтисослашган “Замирбек-Тахиатош” МЧЖда ўтган йили лойиҳа асосида 80 мингдан ортиқ балиқ чавақлари ташланиб, ҳозирда 20 тонна балиқ етиштирилди.\nТумандаги қуёнчиликка ихтисослаштирилган “Самандар Тахиатош” маъсулияти чекланган жамияти фаолияти ҳам мақтовга арзирли. Сайёра Аллаярова раҳбарлик қилиб келаётган жамият 2016 йилда ташкил этилган бўлиб, 36 дона қуён билан иш бошланган. Айни пайтда қуёнлар сони 3 миллиондан ошиб кетди. Даромад ҳам ёмон эмас, йилига 40 миллион сўмга етмоқда.\nСпикер ўринбосари тадбиркор ва фермерлар билан мулоқот чоғида қандай муаммолар бўлса, уларни депутатлар билан биргаликда бартараф этишга тайёр эканини айтди.\nPrev Мингга яқин артезиан қудуқ қазилиб, уч минг гектар майдонга сув чиқарилди\nNext Спикер ўринбосари тадбиркорлар фаолияти билан танишди


Мол-мулкни зарардан суғурталаш регламенти\nХизматнинг соҳага тегишлилиги\nЎзбекистон Республикаси фуқаролари, резидентлар ва норезидентлар\nХизматдан кўрсатувчи бўлинмалар\nХизмат компаниянинг барча бўлинмаларида кўрсатилади\nКомпаниянинг барча бўлинмалари\nХизматдан фойдаланиш учун талаб қилинадиган хужжатлар:\nХизматдан фойдаланиш учун қуйидаги хужжатлар тақдим қилиниши зарур:\n-Суғурта қилдирувчининг шахсини тасдиқловчи хужжати (фуқаролик паспорти);\n-Суғурталанаётган мол-мулкни тавсифи;\nХизматни кўрсатишнинг ҳуқуқий асослари:\nЎзбекистон Республикаси Фуқаролик кодексининг 52 боби;\nЎзбекистон Республикасининг 2002 йил 5 апрелдаги "Суғурта фаолияти тўғрисида"ги Қонуни;\nЎзбекистон Республикаси Молия вазирлиги томонидан берилган тегишли лицензия.\nМуддатлар ва тўлов:\nСуғурта даври, суғурта пули, суғурта мукофоти ва тўлов тури\nСуғурта даври - томонлар келишувига асосан белгиланади;\nСуғурта пули (жавобгарлик) - томонлар келишувига асосан белгиланади;\nСуғурта мукофоти - томонлар келишувига асосан белгиланади;\nТўлов тури - хизмат учун тўлов Uzcard Online ёки Uzcard Duet ёхуд нақд пулда қабул қилинади.\nҚуйидаги ҳолларда суғурта ходисаси юзага келган хисобланади:\nа) Мол-мулкга оловдан зарар етказилиши, ёхуд;\nб) Мол-мулкга табиий офатлар натижасида зарар етказилиши, ёхуд;\nв) Мол-мулкга учинчи шахслар томонидан зарар етказилиши, ёхуд;\nг) Мол-мулкга иситиш тизимлари, канализация тизимлари аварияси натижасида зарар етказилиши\nРад этиш сабаблари:\nТалаб қилинган хужжатларсиз мурожаат қилиш хизматни кўрсатишни рад қилиш учун сабаб бўлади.\nШикоят аризасини бериш тартиби:\nЎзбекистон Республикаси қонун хужжатларида белгиланган тартибда (оғзаки ва ёзма кўринишларда ёхуд ишонч телефонлари орқали) компания раҳбариятига ва юқори ташкилотларга шикоят қилиниши мумкин.\nO`qilganlik soni: 17205\nPDF ko`rinishda ko`chirib olish (~110.90 KB)


Чингиз айтматов асарларида инсон омили\nEUR 9477 21\nRUB 126 3\nUSD 8392 92\n+998 95 177-32-31\n+998 71 231-33-88\nҚирғизистон халқ ёзувчиси, Қирғизистон Фанлар академиясининг академиги, таниқли давлат, жамоат арбоби, дипломат Чингиз Айтматов 1928 йилнинг 12 декабрида Қирғизистоннинг Талас водийсидаги Шакар қишлоғида таваллуд топди.\nЧингиз саккиз ёшидан бошлаб отасининг рағбати билан салкам икки йил Москва мактабларида ўқиш, рус тили ва адабиётини ўрганиш, давр ижтимоий-адабий ҳодисаларини кузатиш бахтига муяссар бўлди. Бироқ унинг болалик йиллари ғоят машаққатли кечди. Эндигина тўққизга кирганида нафақат отасидан, балки оиланинг барча эркакларидан айрилиш, мурғак қалби билан қатағон машинаси шафқатсизликларини ҳис этиш, тўнғич ўғил сифатида онасига қўл-қанот бўлиш қисмати уни тенгқурларидан эртароқ улғайтирди.\nАдибнинг болалиги қатағон йилларига, ўсмирлиги эса уруш йилларига тўғри келди. Шунинг учун ҳам, ўспиринлик йилларидаёқ солиқчи, қишлоқ шўроси раисига котиблик, ҳисобчилик каби ишларни бажаришга киришди. От-аравада темир йўл станциясига ғалла ташиди. Уруш тугагач, Авлиёотадаги «Зооветеринария» техникумида ўқиди. Қирғизистон қишлоқ хўжалик институтини тугатиб, 1956 йилгача зоотехник бўлиб ишлади. Ч. Айтматов қалбини сеҳрлаган, тафаккурини эгаллаган соҳа ветеринария эмас, сўз санъати бўлиб чиқди. Йигирма саккиз ёшга кирганида ўзининг адабиёт ва санъатсиз яшай олмаслигини теран ҳис қилди. Адабиёт билан жиддий шуғулланиш мақсадида Москвага бориб, 1956–1958 йилларда М. Горький номидаги адабиёт институтининг Олий адабиёт курсида таҳсил олди.\nЧ. Айтматов «Литературные Киргизистан» адабий журнали бош муҳаррири, «Правда» газетасининг Қирғизистон республикасидаги мухбири, Қирғизистон кинематографчилар уюшмаси бошқарувининг раиси бўлиб ишлади. Қирғизистон Ёзувчилар уюшмасига раҳбарлик қилди. Шу йилларда республика киноси ривожига ҳам катта ҳисса қўшди. Дарҳақиқат, замонавий қирғиз бадиий адабиёти каби, миллий кино санъати ҳам Чингиз Айтматов асарлари экранлаштирилиши орқали жаҳон миқёсига чиқди.\nЁзувчи бадиий ижодни узлуксиз равишда давлат ва жамоат ишлари билан қўшиб олиб борди. Давлат ва жамоат арбоби сифатида халқлар ўртасида тинчликни, адабиётлараро дўстликни мустаҳкамлашда улкан ишларни амалга оширди. У 1980–1990 йилларда «Иностранная литература» (Москва) журналига муҳаррир, 1990 йилдан собиқ иттифоқнинг, сўнг Россия Федерациясининг, 1991 йилдан эътиборан Қирғизистон Республикасининг Люксембург ва Бельгиядаги элчиси вазифаларида фаолият кўрсатди. Ч. Айтматов ташкил этган Халқаро миқёсдаги санъаткор ва ёзувчиларни бирлаштирган «Иссиқкўл форуми» номли халқаро тинчлик ҳаракати, муҳим ижтимоий масалаларни ҳал этишга самарали таъсир ўтказди. У моҳир ташкилотчи, жамоат ва давлат арбоби сифатида эътироф этилиб, 1995 йилда Марказий Осиё халқлари маданияти ассамблеяси Президенти этиб сайланди.\nУнинг илк ҳикоялари 1950 йилларда босилиб чиққан эди. «Байдамтол соҳилларида» (1955), «Юзма-юз» (1957) асарлари ўзининг ўткир сюжети, кучли ички руҳий зиддиятларга бойлиги билан ажралиб турарди. Ч. Айтматов қисса жанрига қўл уриб, бирин-кетин «Жамила» (1958), «Сарвқомат дилбарим» (1961), «Бўтакўз», «Биринчи муаллим» (1962), «Момо ер», «Сомон йўли» (1963), «Алвидо, Гулсари» (1966) каби қиссаларини чоп эттирди. Бу асарларда муҳаббат мавзуи катта эҳтирос билан тараннум этилди. Ёзувчининг «Тоғ ва чўл қиссалари» туркумига кирган асарлари илмий-адабий жамоатчилик ва кенг китобхонлар томонидан юксак баҳоланди.\nАдибнинг «Оқ кема» (1970) қиссасида инсоний гўзаллик, эзгулик ва ҳаёт зиддиятлари, экология муаммолари теран тадқиқ этилди. Бу қисса поклик ва адолат, хунрезлик ва унинг ахлоқий-маиший илдизлари, миллий анъаналар ҳамда инсоний қадриятлар талқинига бағишланган гўзал асарлардан биридир. «Денгиз ёқалаб чопаётган олапар» (1977) қиссасида ҳам муҳим маънавий масалалар, шўро давридаги ҳаётнинг машъум манзаралари ўз ифодасини топди. Адиб Мухтор Шохонов билан ҳамкорликда битган «Чўққида қолган овчининг оҳи зори» асари ҳам маънавият масалаларига бағишланди.\n1958 йилда ёзилиб, 1959 йили рус ва француз тилларига ўгирилган «Жамила» қиссаси адиб номини илк бор халқаро миқёсларда танитган асар бўлди. Дарҳақиқат, бу қисса қисматига шўро адабиётида камдан-кам асарга насиб этадиган бахт битилган эканки, икки йил ичида собиқ иттифоқ ва хориждаги ўттизга яқин тилларга таржима қилинди. «Жамила»ни француз тилига ўгирган Луи Арагон уни «Муҳаббат ҳақида ёзилган жаҳондаги энг ажойиб қисса» деб баҳолади ва ҳатто мақоланинг номини ҳам шундай деб атади.\nАдиб «Сомон йўли» қиссасида инсон ва жамият, ўтмиш ва бугун, асотир ва янгилик, фантазия ва реаллик, афсона ва ҳақиқат узвийлигини ажиб тарзда туташтириш маҳоратини яна бир бор намоён этди. Асарнинг бош қаҳрамони Тўлғаной – иккинчи жаҳон уруши даври матонатли аёлларидан бири. Унинг аччиқ қисмати китобхонни зинҳор бефарқ қолдирмайди. Дарҳақиқат, «Сомон йўли» қиссаси мутолааси китобхон қалбига манфаатпарастлик илинжида ҳар қандай худкушликни бошлаб, мунис оналарни фарзандидан, жувонларни севимли ёридан, фарзандларни отасидан жудо қилувчиларга қарши мислсиз нафрат, тинчликни қадрлашга чорлов руҳини олиб киради.\n«Асрга татигулик кун» (1980), «Қиёмат» (1986), «Кассандра тамғаси» (1990) романларида замоннинг умуминсоний муаммолари, она Сайёранинг тақдири, кучли фалсафий, ахлоқий ва ижтимоий масалалар кўтарилган. Романда Ч. Айтматов ижодининг муҳим қирраларидан бири ўз ўтмишини унутган, ҳиссиз, ҳамма нарсага лоқайд, итоату буйруқни бажаришдан бошқа нарсага ярамайдиган, миллий туйғу, нозик ҳиссиётлари сўндирилган манқурт – Жўломон образининг тасвири бўлди. Бу роман Чингиз Айтматовнинг жаҳон миқёсидаги шуҳратига янги шуҳрат қўшди.\nЧ. Айтматовнинг «Қиёмат» романида эзгулик ва олижаноблик, яхшилик ва тўғрилик, адолат ва ҳақгўйликнинг қиёмат-қойим даражасига тушаётган ҳолатлари табиат, жамият, инсон ва имон муаммоларини акс эттириш орқали кўрсатилди. «Кассандра тамғаси» («Охирзамон нишоналари», 2007) романида адиб шафқатсизлик, ёвузлик, ваҳшийлик уруғлари келажакда қандай даҳшатли мевалар беришини космик юксакликдан туриб башорат қилди. Ёзувчининг фикрича, ер курраси ахлоқий муаммолар полигони. Инсоният ҳалокат ёқасида. Дунё бедаво ижтимоий дард исканжасида. Инсоният улардан фориғ бўлмас экан, интиқом ҳам муқаррардир. Демак, Ч. Айтматов ушбу романда жаҳон цивилизациясининг истиқболлари, аниқроқ айтганда, инсон ахлоқи билан боғлиқ муаммоларга эътибор қаратди.\n«Тоғлар қулаётган замон» («Абадий қаллиқ», 2009) номли сўнгги романида ёзувчи инсон тақдири жумбоғини янгича бадиий-фалсафий талқин қилди.\nУмуман, Ч. Айтматов асарлари ХХ асрдаёқ жаҳоннинг 154 тилига таржима қилиниб, 20 миллиондан ортиқ нусхада чоп этилган эди. Адиб ўзбек адабиёти, умуман, ўзбек маданияти тарихини юксак баҳолаб, «Византия маданияти жаҳон маданияти равнақига нечоғли кучли таъсир кўрсатган бўлса, ўзбек маданияти Марказий Осиё халқлари маданияти ривожига шу даражада таъсир кўрсатгандир», деб ҳисоблаган эди. Китобсевар халқимиз ҳам адиб шахсиятини ардоқлайди, азиз хотирасини улуғлайди, асарларини севиб ўқийди. Ёзувчининг деярли барча асарлари ўзбек тилига ўгирилгани ҳам бунинг ёрқин далилидир.\nЎзбекистон Республикаси Президенти Ш. Мирзиёевнинг «Буюк адиб ва жамоат арбоби Чингиз Айтматов таваллудининг 90 йиллигини кенг нишонлаш тўғрисида»ги 2018 йил 2 апрелда имзолаган тарихий қароридан сўнг Ч. Айтматовнинг бадиий мероси юртимизда алоҳида эъзоз топмоқда. Жумладан, оммавий ахборот воситаларида ўнлаб мақолалар чоп этилди. Адибнинг асарлари кўплаб нусхаларда нашр этила бошлади. Ўзбекистон Миллий университетида «Чингиз Айтматов ва Ўзбекистон» экспозицияси ташкил этилди ва у доимий фаолият кўрсата бошлади. Шунингдек, «Чингиз Айтматов ва Ўзбекистон» номли хотира китобини нашрга тайёрлаш ва чоп этиш, адибнинг ҳаёти ва ижодий фаолияти ҳақида ҳужжатли фильм яратиш, адибнинг халқимиз севган асарлари асосида янги спектакль саҳналаштириш ва бадиий фильм суратга олиш, Тошкент шаҳрининг марказий кўчаларидан бирига адиб номини бериш, Тошкент вилояти Паркент туманидаги 33-мактабда адиб бюстини ўрнатиш, «Чингиз Айтматов ва ўзбек адабиёти» мавзусида илмий конференция ўтказиш, мамлакатимиздаги олий ўқув юртлари, коллеж ва лицейлар, умумтаълим мактаблари, ҳарбий қисмлар, меҳнат жамоалари ва маҳаллаларда таниқли шоир ва ёзувчилар, олимлар иштирокида турли учрашувлар, адабий кечалар ташкил этиш ва ниҳоят, жорий йил декабрь ойининг иккинчи ўн кунлигида Ўзбек Миллий академик драма театрида атоқли адиб хотирасига бағишланган ижодий кеча ўтказиш сингари ишлар қизғин паллага киргани ҳам фикримизнинг ёрқин далилидир.\nУмуман, муборак тўқсон ёшлик улуғ тўйи тўйланаётган Чингиз Айтматов нафақат қирғиз эли, айни пайтда, бутун туркий мамлакатлар, жумладан, ўзбек халқи учун ҳам азиз ва қадрли сиймо, Ўзбекистоннинг улкан дўсти эди. Шунинг учун адиб республикамизнинг «Дўстлик» (1995), «Буюк хизматлари учун» (1998) орденлари билан мукофотланганди.\nАлишер Навоий номидаги\nТошкент давлат ўзбек тили ва\nадабиёти университети доценти,\nфилология фанлари доктори.\nАҳолида қизиқиш уйғотди\nТаълим ва тарбия – камолотнинг икки қаноти\nҲукуматлараро комиссиянинг 10-йиғилиши бўлиб ўтди\nИИВ малака ошириш институти: вазифалар ва устувор йўналишлар\nЁшлар етакчилари малака оширди\nЖамоат хавфсизлигини таъминлаш самарадорлиги янада оширилади\nОлий мукофотлар ғолиблари\nЧоршанба - ёнғин хавфсизлиги куни\nПайшанба - жиноятчиликнинг олдини олиш куни\nМаънавият ва маърифат дарслари\nВетеранлар бизнинг фахримиз\nҚилмиш - қидирмиш\nМЖТКдаги маъмурий жавобгарликка тортиладиган энг кичик ёш кўриб чиқилди.\n1994 йилдан бошлаб барча ҳуқуқбузарликлар бўйича қатъий 16 ёшдан маъмурий жавобгарлик юзага келар эди. Бу қоида қайта кўриб чиқилди ва бундан буён истиснолар бўлиши мумкин.\nМасалан, ҳозирданоқ 18 ёшгача бўлган шахслар 16 ёшга тўлиши муносабати билан ўз вақтида паспорт олмаганлиги учун маъмурий жавобгарликдан озод этилди (МЖТКнинг 223-моддаси).\nҲужжат «Халқ сўзи» газетасининг сайтида эълон қилинган ва 10.01.2019 йилдан кучга кирди.\nБизни ижтимоий тармоқларга қўшилинг!\n91 818 Аьзолар\n«POSTDA.UZ» сайтида эълон қилинган материаллардан нусха кўчириш, тарқатиш ва бошқа шаклларда фойдаланиш фақат таҳририят ёзма розилиги билан амалга оширилиши мумкин.\nPOSTDA.UZ.Гувоҳнома: №0121. Берилган санаси: 11.01.2007 йил.


Москва бозорларини полиция "тозалаяпти", Питерни эса - миллатчилар - BBC O'zbek\nМосква бозорларини полиция "тозалаяпти", Питерни эса - миллатчилар\nImage caption Полиция дўппосланиши билан боғлиқ ҳол Магомед Магомедовни қўлга олиш амалиёти чоғида юз берган\nМосква полицияси ўз зобитининг дўппосланиши ортидан йирик бозорларга рейдлари ва кенг кўламли текширув ишларини давом эттирмоқда.\n"Биз шаҳарнинг барча бозорларидаги жиноятчиликка қарши курашни кучайтирамиз, ва умуман этник жиноятчиликка қарши курашни кучайтирамиз", - деб айтди Ички ишлар вазирлигининг Москва бошқармаси раҳбари Анатолий Якунин шанба куни Матвеевский бозорида дўппосланган Антон Кудряшевни касалхонада бориб кўра туриб.\nКуннинг ярмига келиб полиция бозор ишчиларининг 500дан ортиғининг бармоқ изларини олган. Уларнинг баъзилари қўлга олинганлар.\n"Тадбир давомида учта бозор текширилди. Уларнинг ҳудудида юзлаб фуқаролар, хусусан уч вояга етмаган болалар қўлга олинди", - деб хабар тарқатди ИИВ Москва бошқармаси.\nАввалроқ Ички ишлар вазири Владимир Колокольцев "зудлик билан жиноятсизлантириш" мақсадида савдо нуқталарида рейдлар ўтказиш, ҳамда пойтахт бозорларининг барчасини ноқонуний муҳожирлардан тозалашга буйруқ берган.\nСешанбага ўтар кечаси полициячи дўппосланган ҳудуд устидан назоратга масъул "Очаково-Матвеевское" бўлимининг раҳбари ишдан олинган.\n"У бозордаги вазиятни назорат қилмагани учун жазоланди", - деб айтди жаноб Якунин.\nШанба куни Матвеевский бозорида полициячилар 15 ёшли қизни жинсий зўрлашда гумон қилинган шахсни қўлга олишга уринганлар.\nБироқ, 20-25 одамдан ташкил топган гуруҳ полициячиларга ташланиб, гумондорни озод қилишга уринганлари даъво қилинади. Полициячилардан бири бошига кастет билан урилгач, оғир ҳолда касалхонага ётқизилган.\nМазкур ҳолат интернетда пайдо бўлган видео туфайли омма орасида тезда шов-шувга сабаб бўлган.\nImage caption Бу видеода эса Санкт-Петербургдаги миллатчилар, полиция ёрдамида, Марказий Осиёликларни қандай сиқувга олаётгани намоён бўлади\nДушанба куни хавфсизлик кучлари зобит Кудряшевга ҳужум қилганликда гумон қилинган шахсни қўлга олганлар.\nРасмийларга кўра, терговчилар Магомед Расуловни сўроқ қилишни мўлжаллаганлар.\nМосква полицияси хабар қилишича, гумондор шаҳардан автобусда чиқиб кетишга уринаётганда қўлга олинган.\nАйни дамда, полициянинг билдиришича, жинсий зўрлашда гумон қилинган бошқа гумондор Магомед Магомедов қизга тегажоқлик қилганини тан олган, бироқ уни зўрлаганини рад қилган. Қурбон қиз уни гумондорлар сафидан танлаб олгани айтилади.\nАйни дамда интернетда Санкт-Петербургдаги бир гуруҳ миллатчиларнинг шаҳар савдо нуқталари ва бозорларидаги Марказий осиёлик ва қофқозлик савдогарларга ҳужум қилаётганлари акс этган видео чоп қилинган.\nУлар муҳожирларни туртиб-сўкишлари, уларни ўзбошимчалик билан қўлга олишлари, сотаётган мева ва сабзавотларини тепиб, текинга халққа тарқаётганига гувоҳ бўлган полиция видеолавҳада ҳужумчиларга қарши бирон чора кўрмагани намоён бўлади.\nПолициячилар, аксинча, миллатчилар қўлга олган муҳожирларга қарши қўпол муносабатда бўлиб, ҳибсга олганлари видеога туширилган.\nРоссия матбуотида мамлакатдаги аксар жиноятчилик меҳнат муҳожирлари ҳисобига дуч келиши борасидаги хабарлар чиқиши давом этмоқда.\nАммо, яқинда Федерал миграция хизмати раҳбари Константин Ромадановский мамлакатда чет элликлар содир этаётган жиноятлар 3,4 фоиз эканлигини билдирди.


АҚШ:Россия Украинада ҳаво мудофаа тизимини кучайтирмоқда - BBC News O'zbek\nАмерика Давлат Департаменти Россияни Украинадаги оташкесим битими шартларини бузиб, ҳаво ҳужумларидан сақлаш воситаларини кўпайтираётганликда айблади.\nАҚШ шунингдек, Россия бўлгинчилар жангариларини тайёргарликдан ўтказаётгани ва чегара минтақасида аскарлари сонини ошираётганини даъво қилган.\nМосква ушбу айбловларга ҳозирча муносабат билдирмади.\nУкраина шарқидаги россияпараст бўлгинчи кучлар ва Украина ҳукумати ўртасида оташкесим битими феврал ойида Ғарб давлатлари воситачилигида эришилганди.\nУкраина ҳам Россияни бўлгинчиларга қурол-яроғ етказиш ва чегара оша ўз қўшинларини жойлаштиришда айблаб келмоқда.\nМуқаддам Кремл бу айбловларни рад этган.\nАҚШ Далват Департаменти сўзчиси Мари Харфнинг айтишича, Россия ва бўлгинчи кучлар биргаликда Минск келишувига биноан мавжуд бўлмаслиги керак бўлган минтақаларда артиллерия ва ракета ускуналарини ўрнатиб, шартномани бузишмоқда.\n"Россия ҳарбийлари шарқий Украинада қўшимча ҳаво мудофааси ускуналарини ўрнатиб, яна бир қаторини чегара-жабҳа чизиғи томон яқинлаштирган. Биз ўтган август ойидан бери шарқий Украинада қурол-яроғларнинг энг кўп сонда ҳозирлигига гувоҳ бўлмоқдамиз", деди АҚШ расмийси.\nУнга кўра, Украинадаги россияпараст кучларнинг "ўта мураккаб тайёргарлик тизимидан ўтаётганлари бу жараёнга Россия аралашганлигига шубҳа қолдирмаяпти".\n"Чегаранинг нариги томонида ҳам бир оз муддат ўзгариш кузатилмаганлиги ортидан қўшимча кучлар юборилмоқда. Бу 2014 йил октябр ойидан бери чегара минтақасида Россия кучларининг энг кўп суръатларда кенгайишидир", дея илова қилди у.\nАйни вақтда шу ой бошларида Американинг 300 нафар ярим ҳарбий мураббийлари Украинага машқлар ўтказиш учун етиб келганлар.\nБу амални Кремл сўзчиси Дмитрий Песков "вазиятни жиддий равишда беқарорлаштириши мумкин бўлган қадам" дея баҳолади.\nМинскда эришилган битимнинг асосий шартларидан бири ҳамма хорижий гуруҳлар, қурол-яроғ ва кўнгиллиларнинг Украинадан олиб чиқилишини тақозо этади.\nБМТнинг маълумотларига кўра, ўтган йили апрел ойида, Россия Қрим оролини ўзига қўшиб олишидан бир ой ўтиб бошланган можаро оқибатида бугунгача 6 мингдан ортиқ киши ҳалок бўлган.


Ўзбек аëлларини фаҳшга жалб қилган озарбайжонлик ушланди\nБокулик Ҳасанов Меҳмон Диловар ўғли бошчилигидаги одам савдоси гуруҳи 22 апрел куни Озарбайжон хавфсизлик кучлари ўтказган тадбир чоғида фош қилинди.\nОзарбайжон Ички ишлар вазирлиги Одам савдосига қарши кураш бўлими матбуот хизмати вакили Озодлик билан суҳбатда бу гуруҳ ўзбекистонлик аëлларни сурункали тарзда фоҳишаликка жалб қилиб келганини айтди.\nМатбуот вакилига кўра¸ гуруҳ бошлиғи 43 ёшли Меҳмон Ҳасанов тарафидан фоҳишаликка жалб қилинган бир неча ўзбек аëли унга қарши кўрсатма берган.\n- Айни пайтда Ҳасанов ҳибсга олинган ва судни кутмоқда, - деди Озарбайжон Ички ишлар вазирлиги Одам савдосига қарши кураш бўлими матбуот хизмати вакили.\nОзарбайжондаги Avropa.info нашри мамлакат Ички ишлар вазирлиги Одам савдосига қарши кураш бўлими ўтказган тезкор амалиëт чоғида суратга олинган тасвирларни эълон қилди. Тасвирда беш нафар юпун кийинган ва ўзбекистонлик экани айтилган қизлар юзларини бекитган ҳолда тасвирланган.\nОзарбайжондаги аëллар ҳуқуқларини ҳимоя қилувчи "Тамиз дунë” жамияти тарқатган маълумотларга кўра¸ мамлакатда нефтдан келадиган даромаднинг ошиши баробарида яширин исловатхоналарга МДҲ давлатларидан аëлларни алдаб олиб келиб, фоҳишаликка жалб қилиш амалиëти кўпайган.\nЖорий ва ўтган йилларда ўзбек аëлларини фоҳишаликка жалб қилиш билан шуғулланган гуруҳлар Қозоғистон ва Россияда ҳам фош қилинган эди.\nКейинги 4 йил мобайнида Ҳиндистон¸ Таиланд¸ БАА¸ Малайзия ва Туркия давлатлари полиция идоралари ўзбекистонлик фоҳишалар билан боғлиқ юзлаб ҳолатлар борасида тафтиш ўтказишган.\nОзодлик радиоси Ҳиндистон полицияси Деҳлида ўзбекистонлик қўшмачи аëл тарафидан бошқариб келинган фоҳишалар тармоғини фош қилганига оид маълумотни ëйинлаган эди.\nЎзбекистонлик фоҳишалар Тайланд тижорий секс бозорини ҳам эгалламоқда. National Geographic телеканали эфирга узатган лавҳадан шундай хулоса қилса бўлади. АҚШнинг энг машҳур телеканалларидан бири тайёрлаган "Ўзбек хатаси" номли лавҳада Бангкокдаги меҳмонхоналардан бирида полиция махсус бўлими томонидан фош қилинган фоҳишалар гуруҳи ҳақида гап борди.\nЎзбекистон ўз қизларини жинсий қулликдан ҳимоя қилади\nСенатор Светлана Ортиқова Ўзбекистонда одам савдосига қарши курашишга қаратилган қонун муаллифларидан бири бўлиб, одам савдосининг олдини олиш бўйича тарғибот-ташвиқот ишларига етакчилик қилиб келади.\nЎзбекистонда одам савдосига қарши муросасиз кураш бораётганини таъкидлар экан, Ортиқова аёлларни ҳуқуқ-тартибот идораларига мурожаат қилишга асло қўрқмасликка чақиради.\n-. Бу қизларга айтадиган гапим: Қўрқманглар! Ватан ҳимоя қилади, - дейди сенатор Ортиқова.


ЭЗГУ НИЯТЛИ ОДАМЛАР » Иштихон овози газетаси\nЭЗГУ НИЯТЛИ ОДАМЛАР\nБугун халқимизга хос меҳр-оқибат ва ўзаро ҳамжиҳатликдек қадриятларимиз ҳар қачонгидан яққолроқ намоён бўлмоқда. Синовлар устига синовлар ёғилаётган шу кунларда бир-биримизга тоғдек суянчиқ бўлишни ўзларининг инсоний бурчи деб билишаётир. Бундай эзгу ниятли инсонлар бизнинг маҳалламизда ҳам кўпчиликни ташкил этади. Сирдарё вилоятида юз берган ҳодиса туфайли талофат кўрган юртдошларимизга инсонпарварлик ёрдами кўрсатишга ҳар бир хонадон ўз ҳиссасини қўшди.\nЯқинда маҳалламиздаги хонадонлар ҳолидан хабар олиш учун ташриф буюрган 3-сектор раҳбари, туман ИИб бошлиғи С.Ортиқов 22 та кам таъминланган оилага озиқ-овқат маҳсулотлари тақдим этди.\nБу эзгу ишларни давом эттирган ҳолда Рамазон ойида ёрдамга муҳтож хонадонларга саховат кўрсатишни ният қилган тадбиркор Пўлат Насимов Деҳқонобод қишлоғида яшовчи 12 та хонадоннинг ҳар бирига қарийб 200 минг сўмлик озиқ-овқат маҳсулотлари етказиб берди. Каллахоса қишлоғида яшовчи Бахтиёр Абдуҳакимов эса ўзи нафақада бўлишига қарамай 10 та хонадоннинг ҳар бирига 80 минг сўмлик миқдордаги озиқ-овқат маҳсулотлари тарқатди.\nҲа, чинакам ўзбекона қадриятларимиз бор экан, ҳар қандай синовни енгамиз.\nДеҳқонобод МФЙ мутахассиси.


ИнтерФУТБОЛ :: ТАЙЁРГАРЛИК ЖОЙИДА ёки Саудларга қандай «сюрприз» бор?\nТАЙЁРГАРЛИК ЖОЙИДА ёки Саудларга қандай «сюрприз» бор?\nЎзбекистон миллий жамоаси ЖЧ-2022|ОК-2023 саралаши иккинчи босқичи доирасидаги навбатдаги учрашувларга ҳозирлик кўриш мақсадида 2 ноябрь кунидан эътиборан пойтахтимиздаги «Жар» стадионида йиғинга киришганди. Бу галги ўқув-машғулотлар одатдагидек эмас, балки бироз эртароқ бошлангани сабаби тушунарли - Вадим Абрамов шогирдларини олдинда ўта муҳим баҳслар кутиб турибди. Муҳим беллашувлар олдидан ўйинни янада шакллантириш ва жамоавий ҳаракатларни яхшилаш зарурати кучаяди. Бу эса маълум вақт талаб қилади, албатта.\nТаркибда янги номлар ва илк кунги ҳолат\nВадим Абрамов ушбу машғулотларга жами 32 нафар футболчини жалб этди. Нега бунчалик кўп? Йўқ, ҳайрон бўлишингизга ҳожат йўқ! Сабаби, биринчидан, ноябрь ойига белгиланган ФИФА кунлари расман 11-санадан очилди. Демакки, аксарият легионерларимизнинг йиғинга кечроқ қўшилишлари тайин эди. Ҳар ҳолда, уларнинг клублари шу санага яқин миллий чемпионатлар доирасида ўйин ўтказди. Хуллас, Вадим Карленович Қирғизистон термасига қарши баҳсда ўйинчи етишмовчилиги олдини олиш учун миллий чемпионатимизда ўйнаётган номзод футболчилардан катта таркиб тузди. Шунинг баробарида Рустам Ашурматов, Икром Алибоев, Одил Аҳмедов ва Санжар Шоаҳмедов каби легионер футболчилар терма ихтиёрига бир муддат аввал етиб келишди. Асосий «фигура»лар - Элдор Шомуродов, Темурхўжа Абдухолиқов ва Отабек Шукуров эса ўртоқлик учрашувидан сўнг машғулотларга қўшилишди. Уларнинг ўрнига бир қатор ёш ва иқтидорли футболчилар чақирилди ва амалда синаб кўрилди. Аниқроқ айтсак, бош жамоамизга «Сурхон»дан Аброр Исмоилов, сўнгги бор Эктор Купер даврида йиғинга чақирилган Азиз Турғунбоев, «Қўқон-1912» етакчиси сифатида диққат марказига тушган Мурод Холмуҳаммедов ва анчадан буён чорлов олиши кутилаётган Ҳумоюн Муртазоев таклиф қилинди. «Металлург»дан жалб этилган ва реал номзод сифатида қаралган Музаффар Музаффаров эса жароҳати туфайли рўйхатдан тушиб қолди. Қолаверса, енгил шамоллаб қолган Игорь Сергеев дастлабки кунги машғулотда қатнашолмади. Умуман, биринчи куни асосан тикланиш машқларига эътибор қаратилди. Бунда футболчилар жисмоний тайёргарлик бўйича мураббий Мирко Йеличич кўрсатмалари асосида ишлашди. Дарвозабонлар эса табиийки, Денис Иванков бошқарувида алоҳида индивидуал машқларни бажаришди. Демакки, мураббийлар штаби мавсум якунида чарчоқ аломатлари сезилиши мумкинлигини инобатга олган ҳолда, йигитларнинг жисмоний томондан тикланишларига урғу беришди.\nНавбатдаги машғулотлардан сўнг биз бош жамоамиз таркибида илк марта шуғулланаётган «Насаф» тўпурари Ҳумоюн Муртазоев билан йиғин хусусида қисқача суҳбатлашдик. «Мана, 2 ноябрдан йиғинга киришдик. Олдинда турган учрашувларда ғалаба қозониб, мухлисларни қувонтирмоқчимиз, албатта. Ниҳоят, миллий жамоага чақирилганимдан хурсандман. Бу либосни кийдимми, билдирилган ишончни оқлаш учун бор куч-маҳоратимни ишга соламан. Ўз-ўзидан аён - мамлакатнинг бош жамоасида тўп суриш ҳар бир футболчининг орзуси саналади», - дея ҳаяжонини яширмади Ҳумоюн.\nШунингдек, миллий жамоа ўйинига жуда яхши киришиб кетган Санжар Қодирқулов ҳам бўлажак ўйинлар ҳақидаги фикрлари билан ўртоқлашди: «Октябрь ойида қозонилган 2та ғалабадан сўнг барчамиз терма жамоа ихтиёрига яхши кайфиятда етиб келдик. Дастлабки куни енгилгина машғулот ўтказилди. Чунончи, деярли барча футболчилар йиғинга келишдан олдин Суперлига доирасидаги ўйинда майдонга тушишганди. 3 ноябрдан эса тайёргарлик тўлиқ куч билан олиб борилмоқда. Мана, легионерлар ҳам аста-секин келишмоқда. Терма жамоада ўйнаш ва ишлаш исталган футболчи учун катта таржиба мактабидир. Жаҳон чемпионати саралаши доирасидаги барча ўйинларнинг шиддатли, кескин ўтиши тайин. Бундай учрашувларда концентрацияни максимал даражада ушлаш шарт. Ҳар бир футболчи миллий жамоа либосида майдонга тушишни орзу қилади. Лекин бундай бахт ҳаммага ҳам насиб этавермайди. Худога шукр, орзуларимдан бири амалга ошди. Бундан буёғига терма жамоамиз, ватанимиз, халқимиз учун жонимизни бериб ўйнаймиз».\nКайфият ва муҳит\nТерма жамоага футболчиларнинг турлича кайфиятда келишлари тайин ва бу уларнинг ўйиндаги ҳаракатига ҳам таъсир қилади қайсидир маънода. Масалан, «Пахтакор» аъзолари ҳозир юқори нотадаги руҳиятга эгалар. Ҳар ҳолда, улар яқиндагина мамлакат чемпионати олтин медали ва кубоги соҳибига айланишди. «Бунёдкор»чилар аксинча, Андижондаги учрашувнинг охирги сонияларида гол қўйиб юбориб, аламли дурангга имзо чекишдан ўзга чора тополмадилар. Етакчи легионерларимиздан Элдор Шомуродовнинг жамоаси - «Ростов» эса Россия Премьер-лигаси аутсайдерига ютқазиб қўйди. Қисқаси, ҳамма турли ҳолатда. Демак, барчани ягона мақсад йўлида бирлаштириш, эътиборни бир жойга жамлаштириш мураббийлар штаби маҳоратига боғлиқ. Шукрки, футболчилар юзида тушкунлик ёки негатив кайфият сезилгани йўқ. Йигитларимиз қувноқ руҳият билан астойдил ишлашяпти. Аввалги йиғиндан фарқли равишда, машғулотлар бу сафар «Жар» стадиони захира майдонида олиб борилмоқда. Асосий майдон чими эса яроқсиз кўринишга келган, бу фасллар алмашувига боғлиқ, албатта. Айтиш ўринли, терма жамоаларимиз учун ягона база яратиш ғоя ва лойиҳаси ўрганиб чиқилмоқда ва насиб этса, бир неча йиллардан сўнг замонавий шарт-шароитларни ўзида мужассам этган яхлит марказ футболчиларга ҳавола қилинади.\nСаудларга қандай «сюрприз» бор?\nЖавоби қизиқ савол, тўғрими? Қарангки, Ўзбекистон ва Қирғизистон термалари ўртасидаги учрашув бошланишига бир неча кун қолган пайт трансляцияси билан боғлиқ айрим муаммолар пайдо бўлди. Аниқроғи, «Спорт» телеканали вакиллари мазкур ўйин намойиш этилмаслигини маълум қилишди. Бу ҳолат «Ўзбекистон терма жамоаси истаги» қабилида изоҳланди. Бош мураббий Вадим Абрамовга шу мазмунда савол ҳам берилди:\n- Қирғизистон термасига қарши назорат ўйини трансляция қилинмаслиги айтилмоқда. Бу ташаббус сиздан чиққани ростми?\n- Ҳа, шундай. Саудия Арабистони жамоаси вакиллари тайёргарлик жараёни ва ўйинимизни кўришлари шарт эмас. Қандай ўйнашимиз рақибга ўзига хос «сюрприз» бўла қолсин. Лекин ҳозирдан айтаман, очиқ, ҳужумкор футболга таянамиз. Яхшиси, мухлислар стадионга келиб, барчасини ўзлари томоша қилишсин. Жамоамизни стадионда бевосита қўллаб-қувватлашларини истайман.\nОрадан кўп ўтмай, ўйин «Спорт» канали орқали жонли эфирда намойиш этилиши расман эълон қилинди. Аслида кўриниб турибдики, Абрамов ўйин кўрсатилишига қарши чиққан ва рақибларга «сюрприз» тайёрлашни ўйлаган. Лекин трансляция ҳам мураббий режаларига ўз таъсирини ўтказолмади. Ҳар ҳолда, Вадим Карленович Қирғизистон термасига қарши баҳсда деярли иккинчи таркибни майдонга туширди. Қолаверса, футболчилар жойлашуви ҳам ноодатий кўринди. Дарвозада Элдор Суюнов - бу одатий. Мудофаада эса умуман бошқача манзара кўрдик. Дейлик, фаолиятини марказий чизиқда бошлаган ва «Насаф»да ҳам шу позицияда ҳаракатланадиган Шароф Муҳиддинов чап қанотдан жой олди, фақат Ислом Тўхтахўжаев ўз жойида. Энг кутилмагани Одил Аҳмедов ўйинни марказий ҳимоячи сифатида бошлади. Одилнинг орқароқда, ҳимоячиларга яқин ҳудудда тўп сурганини кўп кўрганмиз. Эсингиздадир, жамоамизнинг бугунги сардори 2011 йили Қатарда ўтказилган Осиё кубоги финал босқичида ҳам айнан марказий ҳимоячи ролини бажарган эди, албатта, Абрамов қўл остида. Мураббий ўша вақтдаёқ Аҳмедовни нега ҳимоя марказига сургани сабабини айтганди бир неча марта. Мана, Вадим Карленович Одилни яна бир бора ҳимоячига айлантирмоқда, шекилли. «Ўзи футболимиздаги энг катта муаммолардан бири - муносиб ҳимоячилар йўқлиги. Мактабларда гол уришни билмайдиган футболчини ҳимояга қўйиб муаммони ечишмоқчи бўлишади. Ваҳоланки, ҳимоячига алоҳида таълим ва эътиборга муҳтож. У зарурат туғилса, ўз жойидан ҳужум бошласин...», - қабилида фикр билдирганди Вадим Карленович 2011 йилги қарори юзасидан. Кечаги қарорини эса, мураббий шунчаки, расмий ўйин олдидан синаб кўрилган битта вариант сифатида баҳолади. Шу тариқа ўтган сафар йиғиндан эртароқ қўйиб юборилган Одил Ҳамробеков исмдоши Аҳмедовнинг ўрни - таянч нуқтасини эгаллади. Абрамов учун универсал ўйинчи ҳисобланган Қодирқулов бироз олдинроқда дебютини нишонлаган Аброр Исмоилов билан жуфтлик ҳосил қилди. Азиз Турғунбоев ва Хуршид Ғиёсов қанотларда, ҳужум найзаси эса - Игорь Сергеев. Асосий таркиб вакиллари Рустам Ашурматов, Жалолиддин Машарипов, Фаррух Сайфиев, Достон Ҳамдамов захирада қолишди. Ушбу чизмада футболчилар ўзаро тушуниб ҳаракатланишда анча қийналишди, айниқса, биринчи бўлимда.\nСаудия термаси билан ҳисоб-китоб\nБўлажак рақибимиз билан охирги марта 2015 йили Австралия майдонларида ташкиллаштирилган Осиё кубоги гуруҳ босқичида тўқнаш келганмиз. Ўшанда 3-тур, яъни ҳал қилувчи баҳсда Сардор Рашидов қайд этган «дубль» ва Воҳид Шодиевнинг 1та голи эвазига 3:1 ҳисобида ғалаба қозонгандик. Умуман, шу кунга қадар саудлар билан 10 марта куч синашганмиз. Ўйинларнинг 5тасида араблар устун чиқишган, миллий жамоамиз ҳисобида эса 4та ғалаба бор.\nЎзбекистон - С.Арабистони Қарама-Қаршилиги\n№ Сана Жамоа Ҳисоб Жамоа Ўйин мақоми\n1. 01.10.1994 Ўзбекистон 4:1 С.Арабистони Осиё ўйинлари-94\n2. 20.10.2000 С.Арабистони 5:0 Ўзбекистон Осиё кубоги-2000\n3. 22.07.2004 С.Арабистони 0:1 Ўзбекистон Осиё кубоги-2004\n4. 09.02.2005 Ўзбекистон 1:1 С.Арабистони ЖЧ-2006 саралаши\n5. 08.06.2005 С.Арабистони 3:0 Ўзбекистон ЖЧ-2006 саралаши\n6. 22.07.2007 С.Арабистони 2:1 Ўзбекистон Осиё кубоги-2007\n7. 26.03.2008 Ўзбекистон 3:0 С.Арабистони ЖЧ-2010 саралаши\n8. 22.06.2008 С.Арабистони 4:0 Ўзбекистон ЖЧ-2010 саралаши\n9. 09.10.2010 С.Арабистони 4:0 Ўзбекистон Ўртоқлик\n10. 18. 01. 2015 С. Арабистони 1:3 Ўзбекистон Осиё кубоги-2015\nДемак, агар навбатдаги тўқнашувда ғалаба қозонсак, ўзаро ҳисоб-китоб тенглашади. Асосийси, қўлга киритилажак 3 очко жамоамизни кейинги босқичга чиқиш имкониятини кескин оширади. Эслатиб ўтамиз, айни ҳолатда Саудия термасидан 2 очко олдиндамиз.


Диёра Усмонова Ботир Раҳимовни танлаганига изоҳ берди "Бир-биримизсиз яшашга куч топа олмадик..."\nЎзбекистонлик таниқли хоним, айни вақтда Туркиянинг Истанбул шаҳрида истиқомат қилиб келаётган Диёра Усмонова бугунги турмуши, оиласи, жумладан турмуш ўртоғи Ботир Раҳимов билан ҳаёти ҳақида гапирди.\nМаълумки, Диёра Усмонова бундан уч йил аввал мамлакатдаги бадавлат шахслардан бири, МДҲ мамлакатларида “Ботир алюминий” номи билан танилган Ботир Раҳимов билан турмуш қурган эди. 2017 йилнинг 27 июль куни улар ўғил фарзандли бўлдилар. Чақалоққа Ботир Раҳимовнинг отасининг исми – Икромжон номи берилди.\nБу оила кўпчиликнинг диққат марказида. Айниқса орада 24 ёш фарқ билан Ботир Раҳимов ва Диёра Усмонованинг турмуш қуриши кўплаб давраларда баҳсларни келтириб чиқарган. Аммо Диёра Усмонова ўртадаги ришталар бундай гап-сўзларни ва ўз ҳаётий принципларини босиб ўтишига сабаб бўлганини айтади.\n“Биз кўп нарсани бошимиздан ўтказдик. Масалан, мен барча принципларим, қўрқув, эътиқод ва қоидаларимни босиб ўтдим. Ўзим қоралаган кўп ишларни қилдим, албатта, мен бизни қабул қила олмаётганларни тушунаман. Бошқачасига мумкин бўлмагани учун шундай қилдим. Бир-биримизсиз яшашга куч топа олмадик. Кейин эса бу тақдир эканини тушундик ва юрак амрига бўйсуниб, тақдиримизни қабул қилдик”, дейди Диёра Усмонова.\nАйни вақтда Ботир Раҳимов ва Диёра Усмонова икки фарзанднинг ота-онаси. Уч йил аввал Диёра тўнғич фарзанди Марямга атаб “Bibiona Couture” болалар либослари брендига асос солган эди. Айни вақтда у мода соҳасида фаолият юритиб келмоқда. Болалар либосларининг эскизларини ўзи ва онаси чизади.\nБотир Раҳимов эса фаолиятини ҳам Ўзбекистон, ҳам Туркияда давом эттирмоқда. Бу орада бир вақтлар унга тегишли бўлган “Ўзбекистон” меҳмонхонаси ва “KapitalBank" банки сотувга қўйилди. Раҳимов кўп йиллар Тошкентнинг “Пахтакор” футбол клубига ҳомийлик ҳам қилган.\nМаълумот ўрнида, Диёра Усмонова – Ўзбекистоннинг биринчи хоними Зироат Мирзиёеванинг жияни.\nКиритилди: 13:59 04.11.2019. Ўқилди: 10168 марта. Фикрлар сони: 0 та.


«Кун» таҳририятига Президентнинг виртуал қабулхонасига йўлланган мурожаат нусхаси келиб тушди. Унда фуқаро Самарқанд вилоятининг Иштихон туманида рўй берган кўнгилсизлик ҳақида гапириб, бу кўнгилсизликка сабабчи бўлган масъулиятсиз тиббиёт ходимидан шикоят қилади.\nМен сизга Самарқанд вилоятининг Иштихон туманидан мурожаат қилмоқдаман. Ўтган ойда, аниқроғи жорий йилнинг 11 июнь санасида, дадам Муродов Темир вафот этди.\nДадам 65 ёшда эди. Баъзи масъулиятсиз, ўз касбини суиистеъмол қиладиган шифокорлар сабаб ҳам шундай оғир кунларни бошимиздан ўтказишга мажбур бўлдик.\nАммо орамизда шундай шифокорлар борки, бугунги жуда катта ўзгаришлар бўлаётган ва бунданда катта ўзгаришлар арафасида турган соҳани нафақат ортга тортмоқда, балки соҳа номига доғ тушириб келмоқда. Бу каби масъулиятсиз ходимларнинг эътиборсизлиги, ўз ишига виждонан ёндашмаслиги туфайли жуда кўпчилик жабр чекади...\n10 июнь куни кечга яқин дадамнинг тоби қочди. 103 қисқа рақамига телефон қилиб “Тез ёрдам” чақиришимизга тўғри келди. Етиб келган навбатчи доктор дадамнинг ҳолатини кўриб, зудлик билан шифохонага олиб бориш зарурлигини, пешоб ташқарига чиқмасдан танага ёйилиб кетгани, буйрак ишдан чиқа бошлаганини (касалнинг тиббий тилда қандай номланиши билмайман) тезлик билан операция қилиб, танадан сув олиш кераклигини ва киндик яқинидан махсус труба орқали пешоб кетиб туришини таъминлаш кераклигини тушунтирди. Ўзини Баҳриддин деб таништирган шифокор (фамилиясини билмайман) ўз ишини сиқдилдан бажаришга ҳаракат қилди. Лекин дадамнинг аҳволи сабаб уни “Дамас” русумидаги “Тез ёрдам” автомобилда олиб кетишнинг иложи йўқлиги маълум бўлди. 5 км. узоқликдаги шаҳар марказий тиббиёт бирлашмасига етиб боришга, йўлнинг, машинанинг яхши эмаслиги сабаб, дадамнинг кучи етмаслиги маълум бўлди. Доктор аввалига “Дамас” русумли тез ёрдам машинасида бўлсада, дадамни шифохонага олиб кетмоқчи бўлди, аммо бунинг иложи бўлмади. Дадам машинада оғирлаша бошлади. Поччамга тегишли "Нексия" автомобилида ҳам худди шундай муаммога дуч келинди. Шунда шифокор Баҳриддин ака яхши маслаҳат берди.\nГўшакни олган “Ниссан” шофёри, машина билан белгиланган жойда турганини, ҳеч қандай чақирув билан, ҳеч қаерга бормаганини айтди. Оддий тушунтирганда, ҳеч нарсадан хабари бўлмаган ҳайдовчи кутилмаганда, бошлиғи - жаноб Қобиловнинг ёлғон гапирганини бизга билдириб қўйганди. Шунда биз яна дарҳол Қобиловга чиқиб, “машина ҳеч қаерга чиқмаганини, нега бизни алдаб умидвор қилиб ўтирганини ва қилаётган иши учун изоҳ” сўрадик. Ана шундан сўнг Қобилов Сайдулла бутунлай ўзгарди ва сири фош бўлгач, ўзини оқлашга ўтди. “Менга нима дейсизлар? Машинанинг бензини йўқ. Бормайди”. “Нега бизни, унда боради деб, ишонтирдингиз”, деб сўраганимизда. Ана “Дамас” бордику бўлдида, дейиш билан жавоб қайтарди. Шундан сўнг, унга вазиятни яна қайтадан тушунтира бошладик. “Дамас” билан, умуман бошқа енгил транспорт билан беш километр масофага беморни етказиб бўлмаслигини, “Тез ёрдам” доктори билан, мутахассис билан ҳам бу ишни эплай олмаганимизни, чунки бунинг учун “Дамас”да имконият йўқлигини тушунтирдик.\n“Сизлар ким бўлибсизларки, менга буйруқ бергандек гапиряпсизлар? Бирорта катта лавозимда ишлайсизми, “битта машина йўқ” дегандан кейин ҳам менга қайта-қайта телефон қилиб, юборишимизни сўраяпсизлар? Машина бормайди дедимми, бормайди! Керак бўлса, ўзларинг қанақа қилиб бўлмасин, олиб келинглар. Мени ишим йўқ” деб сўзида туриб олди. Бўлим бошлиғининг гапларидан ҳаттоки Баҳриддин аканинг ҳам жаҳли чиқиб кетиб, ўзининг бошлиғи бўлишига қарамай, телефонни олиб Қобилов билан гап талашиб кетди: “Ака, нимага тушунмайсиз, бу ерда бир бемор жон билан талашяпти. Қанақасига шу пайти ёқилғи тугаб қолиши мумкин? Нега жўнатмайсиз? Нима учун берилган у машина?” деб ўз бошлиғига бақирди. Лекин бу ўзини “Хоҳлаганингизга мурожаат қилаверинг, қўрқмайман” деб катта кўрсатган Қобиловга ҳеч қандай таъсир қилмади. Шундан кейин дадамни қандай қилиб бўлмасин шифохонага етказиш мақсадида шу шароитда ҳам олиб кетишмоқчи бўлишди. Аммо докторнинг тушунтириши бўйича пешобнинг танага тарқалиб кетиши натижасида ўткир юрак қисилишига учраётган дадам сал ортиқча ҳаракат қилса ҳам ҳушини йўқота бошлади. Докторнинг пешоб қувиш учун қилган уколлари, берган дорилари умуман таъсир қилмай қўйди ва натижада 11 июнга ўтар кечаси дадамнинг жони узилди. Баҳриддин ака ёрдамчиси билан сўнгги дақиқаларгача дадамни қутқариб қолиш учун ҳаракат қилди. Юракни массаж қилиб, сунъий нафас бериш орқали қилинган уринишлар зое кетди...


24 май 2022, Тошкент вақти: 16:42\n"Ҳокимларни даволаш жадвали"\nДаволаниш учун пойтахтга чақирилган маҳаллий амалдорлар COVID-19 га қарши эмлангани ҳақида расман тасдиқланмаган хабарлар тарқалди. Озодлик ўзи ва тумуш ўртоғи тиббий кўрик пайтида "эмлангани"ни айтган амалдор ҳақида маълумотга эга.\nАмалдорлар Ўзбекистон президенти администрацияси ҳузуридаги Тиббиëт бош Бошқармасининг 1-сон марказий клиник шифохонасида махсус жадвал асосида тиббий кўрикдан ўтиш асносида "COVID-19 га қарши эмлангани" ҳақида Озодликка тиббиëт ходимларидан бири хабар берди.\nАммо Озодлик билан суҳбатда Ўзбекистон Соғлиқни сақлаш вазирлиги мулозими бу хабарларни рад этди. Матбуотга гапириш ваколати йўқлиги боис исми ошкор этилмаслигини сўраган мулозимга кўра, мамлакатда амалдорларни эмлаш бўйича махсус дастур йўқ. У ҳокимларнинг Тошкентда тиббий кўрикдан ўтаётганини тасдиқлади. Аммо мулозимнинг сўзларига кўра, бу каби кўрик ҳар йили режага мувофиқ ўтказилади ва унинг коронавирусга алоқаси йўқ.\nССВдаги манбага кўра, ҳозиргача Ўзбекистонга фақат Хитойнинг 5 минг кишида синаш учун олиб келинган ҳамда Россиядан намуна тариқасида келтирилган вакцина мавжуд. Айни мулозим АҚШнинг Pfizer ва Германиянинг BionTech компаниялари томонидан ишлаб чиқарилган вакцина Ўзбекистонга ҳануз етиб келмаганини билдирди.\nЎзбекистон Соғлиқ сақлаш вазирлигининг коронавирус борасидаги статистикаси ва соғлиқни сақлаш расмийларининг пандемия билан боғлиқ айрим баёнотлари маҳаллий матбуот томонидан савол остига олинган.\nССВ ҳозиргача амалдорларнинг Тошкентда тиббий кўрикдан ўтаётгани ҳақидаги хабарлар ва уларнинг бу жараёнда "эмлангани" борасидаги иддаолар юзасидан матбуотга расмий баёнот бергани йўқ.\nОзодлик ҳозирча ССВ жамоатчилик билан алоқалар бўлимидан бу борада изоҳ ололмади.\nАйни пайтда блогер Отабек Бакиров “ҳукумат касалхоналари” деб аталадиган клиникада вилоятлар ва Тошкент шаҳар ҳокимларининг “даволаниш жадвали”ни ўз саҳифасида эълон қилди.\nЖадвалда 17 январдан бошлаб ҳар 10 кунда 7 нафар ҳоким “тиббий кўрикдан” ўтиши кўрсатилган. Жадвалда Жиззах вилояти ҳокими Эргаш Солиев¸ Самарқанд вилояти ҳокими Эркинжон Турдимов ва Сурхондарë вилояти ҳокими Тўра Боболов дохил ўнлаб амалдорлар исм-шарифини кўриш мумкин.\nОзодлик айни клиникада тиббий кўрикдан ўтган амалдорнинг турмуш ўртоғи билан гаплашди.\nИсми сир қолишини сўраган 44 яшар аëлнинг айтишича¸ эри ва ўзи короновирусга қарши “Хитой ва Россияники бўлмаган "зўр" вакцина билан эмланишган”. Суҳбатдош вакцина номини аниқ айта олмади.\nЯнварнинг ўрталаридан сал ўтиб эмлангани иддао қилинган амалдорнинг хотини "эмлаш" ортидан ҳеч қандай асорат бўлмаганини ҳам айтди.\nPfizer вакциналари билан эмлаш январ ойида бошланди\n100 минг доза Pfizer сотиб олинган\nСоғлиқни сақлаш вазирлиги Жамоатчилик билан алоқалар бўлими жорий йилнинг 18 январида “Ўзбекистонга АҚШ ва Германия компанияси ишлаб чиқарган вакцина келтирилиши” ҳақида маълумот тарқатган эди.\nСоғлиқни сақлаш вазирининг ўринбосари — Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиевга иқтибосан ëзилган хабарномада Ўзбекистонга АҚШнинг Pfizer ва Германиянинг BionTech компаниялари томонидан ишлаб чиқарилган 100 минг дона вакцина олиб келиниши таъкидланган.\nЯна айтилишича¸ мамлакатда эмлаш жараёнига тайёргарлик кўриш учун GAVI ташкилоти томонидан 17 та катта ҳажмдаги рефрижераторлар ва 206 та юк ташувчи минивен автотранспорт воситалари тақдим этилган.\n2020 йилнинг августида Ўзбекистон Европа минтақавий бюросининг фаол аъзоси сифатида Жаҳон соғлиқни сақлаш ташкилотнинг коронавирусга қарши эмлаш дастурига қўшилган эди.\nЖСТга кўра 9 та вакцина мақулланган\nPfizer ҳали Тошкентга етиб келмади\nТошкентдаги "правительственный" деб аталадиган 1-сон марказий клиник шифохонанинг Озодлик суҳбатлашган врачи тиббий кўрикдан ўтиш пайтида ҳокимлар эмланган ëки эмланмаганидан хабари йўқлигини айтди. Исмини тилга олмаётганимиз тиббиёт ходимининг сўзларига кўра, ҳокимларнинг кўрикдан ўтказилаётгани ва муолажа қилинаётгани тўғри.\n“Шуни аниқ айта оламанки, ҳокимлар Pfizer билан эмланмади. Чунки бу вакцина ҳали Тошкентга етиб келгани йўқ. Жадвал асосида ҳокимлар тиббий кўрикдан ўтказилаëтгани ва уларнинг COVID-19га бардош бериши учун муолажа қилинаëтгани тўғри. Буни ўзим тасдиқлайман. 1-сон марказий клиник шифохонасида -70 ℃ ҳароратни сақлайдиган музлатгич мавжудлигини ҳам айтишим керак. Бу музлатгич вакцина сақлашга мўлжалланган бўлиб, яқинда ўрнатилди”¸ - деди Озодлик суҳбатлашган врач.\nУнинг яна айтишича¸ ўтган йили Бош вазир ўринбосари Барноев ва яна бир неча ҳокимлар короновирусдан ўлгани ортидан махсус селектор ўтказилиб, “мулозимларни COVID-19 дан ҳимоя қилиш чора-тадбирлари" белгиланган:\n“Биринчи бўлиб айнан раҳбарлар эмланиши аниқ. Чунки улар жамоат билан доимий мулоқотда бўлишади. Ҳокимларни тиббий кўрикдан ўтказиш энди бошланди. Кўрик бир неча босқичдан иборат. Pfizer вакцинаси билан боғлиқ процедуралар бўйича тиббиëт ходимлари ўртасида тренинглар ўтказилди”¸- деди суҳбатдош.\nАндижонлик врач Отабек Аҳлиддинов Озодлик билан суҳбатда “одамларни табақаларга ажратиб даволаш Конституция ва шахс ҳуқуқларига зид” эканини таъкидлади.\nТармоқда эмпатия йўқ\nЎзбекистонда вилоят ҳокимлари даволаниш учун пойтахтга келаётгани ва биринчи бўлиб эмланаëтгани ҳақидаги тасдиқланмаган хабарлар ижтимоий тармоқда эътирозларга сабаб бўлди.\nFacebook фойдаланувчиси Ҳамидулло Узоқов амалдорларнинг имтиëзли даволанишига эътироз билдирди:\n“Врач-медиклар-чи? Ёши улуғ фуқаролар-чи? Агар шулардан олдин вакцинациядан ўтишган бўлса, демак ҳокимлар вакцинациядан ўтиб олиб, ковидга карши курашишга ажратилган маблагларни бир четдан ер экан-да".\nБлогер Саид Камол эса шубҳали вакциналарни ҳокимлар “тажриба қуëни”ўлароқ биринчи бўлиб олгани маъқул, дея заҳарханда қилди.\n“Балким яхши бўлгандир. Ҳокимларда вакцинадан кейин ҳеч қандай салбий ҳолатлар кузатилмаса аҳолини эмлай бошласа бўлади", деб ёзди блогер Фейсбук саҳифасида.\nВрач Фазлидддин Мўминов Телеграм каналида бу ҳолатни шармандали, деб атаган.\n“Қашқадарёдан туман ва шаҳар ҳокимлари тиббий текширувдан ўтиш ва даволаниш учун Тошкентга қараб келаётган экан. Нега Қашқадарёни ўзида тиббий текширувлардан ўтиб, даволана қолишмади экан-а? Жон ширин дейсизми? Ҳа унда вилоятдаги миллионлаб аҳолининг жони аччиқми? Қайси ариқда сув тиниқроқ бўлса, ўшанга қараб чопгандан кўра, ўз ариғини тиниқлаштириш йўлини топиши керак эмасми мироб деганлари?”, деб ёзган шифокор блогер.\nЎзбекистон ҳукумати ўзини "коронавирусни енгдик" деб ҳиооблайди\n2020 йилнинг пандемия авжига чиққан ёз мавсумида коронавирусга чалинган вилоят раҳбарлари ўз ҳудудида эмас, пойтахтда даволангани номақбул ҳол, дея танқид қилинганди.\nБош вазирнинг аграр ва озиқ-овқат соҳаларини ривожлантириш масалалари бўйича ўринбосари Ўктам Барноев, Бухоро вилояти ҳокими вазифасини бажарган Карим Камолов, Қорақалпоғистон Жўқорғи Кенгеси раиси Муса Ерниязов кани амалдорлар 2020 йилда коронавирус оқибатида оламдан ўтган эди.


03 март 2021, Тошкент вақти: 01:47\nТошкент юридика университети расмий Телеграм каналидан олинган сурат.\nЎзбекистон март-апрель ойлари оралиғида Россияга мунтазам авиаправозларни қайта тиклашни режалаштирмоқда. Бу ҳақда Ўзбекистон транспорт вазири ўринбосари Жасурбек Чориев Тошкентда ўтган траснпорт дипломатиясига бағишланган йиғилишда маълум қилди.\nЎзбекистон барча турдаги транспорт учун 2020 йилнинг 1 октябридан ўз чегараларини очган эди. Uzbekistan Airways эса ўтган йилнинг сентябрида Беларусь, Туркия, БАА, Қозоғиситон ва Қирғизистонга, 20 январдан Тожикистонга, мартдан бошлаб Германия ва Ҳиндистонга авиапаровзларни тиклаган.


туш таъбири Б - Tush tabiri mukamal sayt\nAuthor TushTabiri2 Reading 11 min Views 53 Published by 23.04.2018\nБосқинчи — тушда босқинчи, қароқчини кўриш етимларнинг молини ейдиган кимсага ишора.\nШунингдек, очкўз, айрилиқ, жанжал, ташвиш, қинғир йўл билан давлат орттиришни би;вдиради.\nТушда босқинчи билан дўстлашганини кўриш туш соҳиби муаммолар гирдобида экани, унга ёрдам берувчи одамни излаб юрганини билдиради.\nАгар тушда йўлини қароқчи тўсганини кўрса, туш соҳиби яхши амаллар қилмаганидан далолат.\nБотқоқ — ботқоқликдан кетаётганини кўриш шахсий муаммоларни ҳал қилишда кутилмаган гўсиқларга дуч келишига ишора.\nБотқоққа чўкаётганини кўриш ўнгда дўст- ларини хиёнаткорлиги ва сотқинлиги туфайли қаггиқазоб чекишига ишора.\nБотқоқлик — жозибадор аёл, душман қўйган гузоқ, иккиюзламачи дўст, хасталик, мусибат, бе\_уда сарф-харажатни билдиради.\nБочка – шаробга тўла бочкани кўриш маст одамга ишора. Тоза сув тўла бочкани кўриш туш соҳиби саховатли кимса билан дўстлашишидан\nАгар бочка ичида сув лойқа, ифлос бўлса, ёмон одамлар билан танишади. Бўйдоқ йигит- пинг чети сирланган бочкани кўриши чиройли қизга уйланишига ишора.\nБоғ — роҳат-фароғатдан далолат. Хурсандчи- лик, ризқ-насиба. фарзандли бўлишга ҳам ишора.\nТушда боғдан бирор нарса олиб еганини кўриш кишиниғгг саховатли инсон экани, муҳ- тожларга ёрдам беришидан далолат.\nТушда боққа кирганини кўриш ишонч, иймон-эътиқоди кучли эканига ишора.\nБоғ қуриб қолганини кўриш туш соҳибининг иродасиз, ўзига ишонмаслигидан далолат.\nБоғ девори — туш соҳибининг қариндошлари- га ишора. Шунингдек. аскар, меҳнаткаш киши, олим, давлат ташкилотларида фаолият юритувчи ходимни билдиради.\nТушда боғ деворини кўриш илмни ихлос билан ўрғанувчи, дунё ва охират азобларидан Тангрининг ўзи асровчи мўминга ишора.\nБоғбон — ризқ-насибали, аёлини эъзозловчи, хурсандчилик, саховатпеша одамларни билдиради.\nБош — тушда бош, калла кўриш бойлик то- пиш. шбн-шуҳратга эришиш, меросга эга бўлиш, сафарга чиқиш, афсусланиш, отасига эътиборли бўлишга ишора.\nГушда одамлар олдида бошини эгган ҳолда гурганини кўриш оғир гуноҳ қилгани, бундан афсусланиб тавба қилиш ниятида эканини\nТушда бошини ойнада кўриш катта давлат соҳиби бўлишга ишора. Тушда боши ёрилганини\nкўриш фарзандли бўлиши ё меросга эга бўлишини билдиради.\nТушда боши ўзидан-ўзи катталашиб кетга- нини кўриш юксак мартабага эришади. •\nТушда фарзандининг бошини қўлида кўриш яхшиликка ишора.\nБошнинг боғлангани — тушда боши бинт би- лан боғланганини кўриш мусибатларга сабр қи- лувчи киши, кутилмаган нохуш хабар, хасталик, жанжал, келишмовчиликни билдиради.\nБоши берк кўча — тушда боши берк кўчада юрганини кўриш яхшиликка эмас. Омадсизлик, севгилисининг юз ўгириши, ота-она қарғишини олган ноқобил фарзанд, лаёқатсиз эркакни бил- диради.\nБошоқ — тушда бошоқ кўриш Аллоҳ хайрли фарзанд ато этишига ишора. Шунингдек, ризқ- барака, меҳнат, машаққат, тўй-томоша, оила қуришни билдиради.\nБоғ — тушда яшнаб турган боғ кўриш келин- нинг дастурхони, ризқ-насиба, хурсандчилик, фарзандли бўлиш, ёри васлига етишиш, жаннат неъматларини билдиради.\nТушда ўзини бегона боғда кўрса, мол-мулкка эга бўлади. Тушда боғдаги меваларни еяётганини кўрса бадавлат, оқила қизга уйланади.\nТушда мевали дарахт, оқар сув, ҳур пари қизларни кўрса саодатга эришишига.\nТушда боғини бегона кимса суғориб юргани- ни куриш хотини хиёнат қилаётганига йшора.\nТушда мевали дарахтлари ва ифор таратиб турган гуллари кўп боғли кўриш гўзал ахлоқли, доно фарзанд соҳиби бўлишга ишора.\nБузоқ — бузоқ кўриш туш соҳибининг фар- зандига ишора. Ғам-ташвиш, келишмовчилик- лардан халос бўлади. Янги оила қуриб, янги иш бошлайди. Тушда бузоқ кўриш ўша йил серҳосил келишини билдиради.\nБулбул — турлича таъбир қилинади.\nБадавлат хотин, сердаромад иш, оқила қиз, севишганлар бахтга етмаслигини билдиради.\nБулут — фалокат, сел, тошқин, ўткинчи енгил хасталик,.қўрқувни билдиради.\nТушда булутга миниб юрганини кўриш оқила, эътиқоди бутун қизга уйланишга ишора.\nТушда булутлар ранго-ранг бўлиб • ўзгарса, ҳаётида кутилмаган ўзгаришлар бўлади.\nТушда осмонни булут қоплаб олгани ва қор ёққанини кўриш оиласи бошига бир кулфат келишига ишора.\nБулутдан асал ёққанини кўрса, оиласи билан бахтли ҳаёт кечиради.\nТушда қоп-қора булут кўриши туш соҳибининг зулмга аралашишига ишора.\nБулутлар ҳар ерда тарқалиб ётганини кўрган туш соҳиби олимлар билан дўстлашади. Лекин уларнинг илмидан фойдаланмайди.\nОиласи бошида булут тўпланганини кўриш оила аъзоларининг оқил, доно жанига ишора.\nТушда уйига кичюша булут парчаси кирганини куриш фозил киши меҳмонга келишига ишора.\nБулут қопланиб, ёмғир ёққанини кўриш мусибатларга бардошли бўлишни билдиради.\nОппоқ булутларни кўриш яхши амалларга ишора.\nТушда булут парчасидан еганини кўриш бировдан ҳалол мол олиши ва ундан кўп фойда қилишидан далолат.\nКиши булутдан кўйлак тикиб кийганини кўрса. мусибаглар барҳам топиб, осуда ҳаёт кечиради.\nТушда булут ушлаб олиши катта меросга эга бўлишига ишора.\nБулоқ – турлича таъбир қилинади. Тушда булоқ кўриш ниятлари ижобат бўлиши, бахтли оила, тўкинчилик, тақдир, омад, одамларнинг эъзозлашини билдиради.\nПокиза қалб, саховат эгаси, хасис, гийбатчи одам, ризқ-насиба, барака, саломатликка ишора.\nТушда булоқ суви ширин ва зилол эканини кўриш туш соҳиби мард, кўнгли тоза инсонлар билан дўстлашади.\nТушда жуда чанқаганини ва булоқ сувидан ичганини кўриши орзулари ушалишидан далолат. Агар сувсамаса ҳам булоқ сувини ичганини кўр- са, туш соҳиби ҳаром пул топаётганига ишора. Ҳомиладор аёл зилол булоқ сувидан ичганини кўриши файзли, оқибатли. меҳрибон фарзанд дунёга келтиради. ‘ .\nТушда хонасида булоқ оқаётганини кўриш туш соҳибиинг бошига йиғлатадиган оғир кунлар тушишига ишора. Қарздор бўлса қарзини тўлай олмайди.\nТушда ўзига зарар етмайдиган ерда булоқ оқаётганини кўриш ишда омад кулишидан далолат. Шунингдек, олим бўлиш, оғир кунида дўстлари ёрдам бериши, ота-онасининг дуосини олишини билдиради. Бемор киши тушда булоқдан сутз ичса, қилган яхшиликлари туфайли тезда соғайиб кетади.\nТушда булоқ сувига таҳорат олиб намоз ўқиганини кўриш туш соҳиби Тангри ҳ>’зурида улкан мукофотларга эришади.\nБургут — бадавлат, бақувват, доно эрга ишора. Тушда бургут кўриш юксак мартаба, шон-шуҳрат, обрў-эътибор, сафарга чиқиш, хасталик, хурсанд- чилик, уйланишни билдиради.\nТушда бургут ушлаб олиш катта давлатни қўлга киритишдан далолат. Шунингдек, узоқ умр кўриш, мансаб- кўтарилиш, катта даромад, ўғил фарзандли бўлиш, авлиё даражасига эришишни билдиради.\nБурун — узоқ умр кўриш, манфаат, нодонлик, кибрга берилиш, хасталик, офат, давлат, фарзанд, ака-ука, дўстга ишора.\nТушда бурни чиройли эканлигини кўриш туш соҳибини яқинлари ҳурмат қилишидан далолат.\nБурни кичкина ва қоп-қора эканлигини кўриш туш соҳибининг ахлоқсиз эканини билдиради.\nТушда ифорли нарсаларни ҳидлаш юксак мар- табага эришишдан далолат. Тушда бурнй иккита- лигини кўриш эгизак фарзандли бўлишга ишора.\nБемор кимса тушида бурни кесилганини кўриши касали кучайишидан далолат. Соғлом киши бурни кесилганини кўриши давлати қўлдан кетишини билдиради.\nТушда киши бурни йўқлигини кўриши марҳа- мат ва меҳр-оқибатдан йироқлигини билдиради.\nБурни катталашганини кўриш давлати, мавқеи ортишига ишора.\nТушда шамоллаб бурни оқаётганини кўрса, ишлари орқага кетади.\nТушда бурни қонаши топган моли ҳаром эканига ишора.\nТушда бурни тилла ё кумушдан эканини кўриш қилган гуноҳи туфайли бошига балолар ёғилишига ишора.\nБута — тушда бутани кўриш аҳил дўстлари- нинг орасини совутувчи кимса, саломатлик ёмон- лашиши, айрилиқ, омад юз ўгириши, мусибатли хабарни билдиради.\nБут — тушда бут кўриш ёлғончи гўзал, бераҳм, аламзада одамга ишора. Шунингдек ширк кел- тириш, ёмонликлар қилиш, ёмон билан дўстла- шиш, дилозор бўлиш, зино, қисқа вақтга келиб- кетган бойликни билдиради.\nТушда бутга сиғиниб ўтирганини кўриш туш соҳиби кўп ёмонликлар қилиши, боши кулфат- дан чиқмаслигига ишора. Бўйдоқ йигит тошдан ясалган бутни кўриши оладиган хотини тош меҳр экани, оилавий бахтга етишмаслигидан далолат.\nТушда қўлидаги бутни ерга уриб синдир- ганини кўриш, ишхонада кўп муваффақиятларга эришишига ишора.\nТушдаги бут дунё рамзидир. Ёғочдан ясалган бут мунофиқ ва хоин инсонни билдиради. Шундай бутга сиғинганини кўрган киши ёлгон ва хушомад билан ўзига нафи тегмайдиган кимсага яқинлашишга ҳаракат қилади.\nТилладан ясалган бут фойдаси бўлмайдиган молга, кибрли давлатманд ва хиёнаткор аёлга; кумуш бут ношуд фарзандга, тупроқ ва бетондан ясалган бут натижаси бўлмаган иш ва фойдасиз уринишга ишорадир. Тилла ва кумуш бут кўриш ҳийла билан аёлларнинг иффатига зарар беришига ишора беради.\nЁнида ёки бўйнида, унинг тасвирини олиб юрган киши муслима аёлга уйланади. Тушида бутларни синдирганини ёки уларни хунуклаштирганини кўрган киши юқори мартабага эришади, душманларидан устун келади ва уларни ҳийлаларидан омон қолади.\nБуқа — муҳтож кимса тушида буқа кўрса, саховатли, кучли кимсадан ёрдам кўради. Тушда буқа ҳадеб бўкираётганини кўриши узоқ сафарга чиқишга ишора. Тушда буқага минганини кўриш катта давлатга ишора.\nТушда ола-була буқа кўриш хурсандчиликка қора буқа кўриш улуғ мартабага ишора.\nБемор киши тушида буқа кўриши соғайиши- дан далолат.\nБуғдой — тушда буғдой кўриш туш.соқиби- нинг ибодатларини канда қилмайдиган солиҳ киши эканига ишора.\nШунингдек, йил серҳосил келиши, тез ечим топувчи муаммо, ҳомиладор аёл, серфарзанд оилани билдиради.\nТушда даладан буғдой йиққанини кўриш ўша оила қаноатли эканига ишора.\nКиши тушда эккан буғдойи дарров кўкарга- нини кўриш фарзандли бўлишига ишора.\nТушда буғдой сотиб олганини кўриш сердавлат, серфарзанд бўлишига ишора.\nБуғу — ғурурли, лобар хотин ё ноз-ишвали, гўзал қизга ишора^\nТушда буғуни ушлаганини кўриш севганига уйланишига ишора. Тушда буғу ҳадя қилишгани ё сотиб олганини кўриш мўл ризққа эга бўлишидан далолат. Шунингдек, мерос соҳиби бўли- шини билдиради.\nБўёқ — тушда бўёқ кўриш ўз нодонлигини яширишга уринган кимсага ишора. Шунингдек, яширин сирлар, ташвиш, мусибат, янги уйга кўчишни билдиради.\nТушда оқ рангдаги бўёқни кўриш бахт-саодат, мовий бўёқ ҳис ҳаяжонга солувчи ҳодиса, яшил бўёқ хурсандчилик, пушти бўёқ муҳаббат, сариқ бўёқ хасталик. қора бўёқ кўз ёшини билдиради.\nТушда қулига бўёқ сурилганини кўриш узоқ сафарга чиқишга ишора.\nБўёқчи — тушда бўёқчини кўриш маккор ким- сага ишора. Шунингдек, янги дўстлар орттириш, олим бўлиш, мусибатдан халос бўлиш, янги оила қуриш, енгил хасталик, учрашувни билдиради.\nБўйин — тушда бўйин кўриш туш соҳибининг қарздор эканига ишора. Шунингдек, ваъда бериш, яхшилик қилиб савобга эришиш, айбдор бўлиш, бўйнига олган вазифани тўлиқ адо этишини билдиради.\nБўйдоқ йигит тушида нотаниш кимса унинг бўйнидан қучоқлаганини кўриш тез кунларда бахтини топиб уйланишига ишора. Оилали киши тушда хотинининг бўйнида яшил рўмол ўралганини кўриш унинг осуда, саодатли ҳаёт кечиришига ишора.\nБемор киши тушда бўйнига биров урганини кўриши тез кунларда соғайиб кетишига ишора.\nБўр — тушда бўр кўриш дунё завқини тарк эт- ган, ўзини ибодатга бағишлаган, хушфеъл инсонга ишора.\nШунингдек, виждони азобланиши, севинч, оғир гуноҳ қилиш, ёмон одатларни тарк этиш, омад келиши, янги иш бошлашни билдиради.\nБўри — бераҳм, золим, душман, ўғри, ўз манфаатини кўзлаш, хурсандчилик, ташвишлар- дан қутилиш, қўрқув, айбсиз кимсага туҳмат қилишни билдиради.\nТушда бўрини ўлдирганини кўрса золим душ- манидан қутилади. Бўри сутини ичганини кўриш бошига кулфат тушиши ё ишдан айрилишини билдиради.\nЎзини бўрига айланиб колганини кўриш хушхабарга ишорадир. Тушда бўри овлага- нини кўриш юқори мансабни эгаллашини билди- ради. Тушда бўри қочиб кетганини кўриш оила аъзоларидан бири ёлғончи эканини билдиради.\nБўрон — тушда бўрон бўлаётганини кўриш манман, қаҳри қаттиқ, ўз билганидан қолмай- диган одамга ишора.\nТушда ўзини бўрон ичида кўриш ишхона ё оиласида нотинчлик бўлишига ишора. Шунингдек, бўрон ташвиш, кутилмаган ердан зарар кўриш, оилавий жанжал, оғир гуноҳ қилиш, алданишни билдиради.\nБўғилмоқ — тўғри йўлдан адашишни билдира- ди. Оила парокандага юз тутади.\nТушда сувда ўлганини кўриш огоҳ яшашга ишора. Агар сувда чўкмай чиқиб олгани ва устида яшил рангдаги кўйлак бўлса, илм ва тақво соҳиби бўлишидан далолат.\nБўғирсоқ — ҳаром молга ишора. Тушда бўғир- соқ еганини кўриш давлат ташкилотидан моддий ёрдам олишини билдиради. Тушда кўп бўғирсоқ еганини кўриш келажакда бадавлат бўлишга ишора. Ҳалол меҳнат билан топилган давлат, оила мустаҳкамлиги, беморнинг соғайиши, хушхабар, янги оила қуришга ишора.\nБодий — турлича таъбир қилинади. Машақ- қатдан сўнг роҳатга эришиш, бахтли умр кечи- риш, машаққатли сафар, оқила қизга уйланишга ишора.\nТушда ям-яшил водийда юрганини кўриш туш соҳиби ҳаж сафарига чиқишидан Дсшолат.


“КЕЛАЖАК ДЕПУТАТЛАРИ”: ХАЙРЛИ ИШЛАР БОШЛАНДИ\nРукн 30 October 2017 14:47 497\nПрезидентимизнинг Олий Мажлис палаталари, сиёсий партиялар ҳамда Ўзбекистон Экологик ҳаракати вакиллари билан шу йил 12 июлда бўлиб ўтган видеоселектор йиғилишидаги маърузасида партиялар қошида ташкил этилган “Ёшлар қанотлари”нинг фаолияти қониқарли эмаслиги, навқирон авлод вакиллари билан боғлиқ муаммолар ҳамон сақланиб қолаётгани таъкидланиб, улар билан яқиндан, бевосита иш олиб бориш, йигит-қизларнинг дарду ташвишларини ечишга интилиш, ғоявий, мафкуравий эҳтиёжларини қондиришга қаратилган бир қанча вазифалар белгилаб берилган эди.\nO‘zLiDePнинг ёшлар билан ишлаш бўлимлари асосли танқиддан тегишли хулосалар чиқариб, навқирон авлодга янада яқинлашиш ва ҳар томонлама қўллаб-қувватлаш, талаба ва ўқувчиларнинг сиёсий билимларини ошириш, уларда ватанпарварлик ҳиссини кучайтиришга вакиллик органлари имкониятларини тўлиқ сафарбар этиш бўйича тизимли ишларга киришган. Хусусан, яқинда партия Сиёсий Кенгаши Ижроия қўмитаси “Ёшлар қаноти” қошида жамоатчилик асосида фаолият юритаётган “Ёш либераллар” клуби йиғилишида ана шу масалалар ҳам атрофлича муҳокама қилинди.\nҚайд этиш керакки, мазкур клуб партиянинг вилоят ва туман (шаҳар) кенгашлари қошида ҳам ташкил этилган. Ватанимиз тақдири ва келажаги учун масъулиятни зиммасига олишга қодир, фидойи ва изланувчан, иқтидорли йигит-қизларнинг ихтиёрий бирлашмаси 18 дан 30 ёшгача бўлган O‘zLiDeP аъзолари ва тарафдорларимизни бир маслак атрофида жамлайди.\nЁшларга хос шижоат ва ишчанлик руҳида ўтган йиғилишда “Келажак депутатлари” ҳамда “Ёш тадбиркорларнинг муаммоларини ўрганиш” гуруҳлари фаолиятини янада такомиллаштириш, янги таклифларни ҳаётга татбиқ этишга доир ишлар кўриб чиқилди. Шунингдек, давлатимизнинг ёшлар сиёсатига тааллуқли норматив ҳужжатлари хусусида ҳам фикр-мулоҳазалар билдирилди.\n– Айниқса, чекка ҳудудлардаги тенгдошларимизни ўйлантираётган муаммоларни “Келажак депутатлари” орқали ҳал этиш имконияти юзага келяпти, – дейди Тошкентдаги Вестминстер халқаро университети 2-босқич талабаси Жаҳонгирмирзо Жўраев. – Клубга аъзо ёшлар халқ депутатлари маҳаллий кенгашларидаги партиямиз вакилларига бириктирилади. Улар депутатлар иш фаолиятини ўрганиб, муайян билим ва кўникмага эга бўлгач, кейинчалик жойлардаги муаммоларни ҳал этиш, таклифлар ишлаб чиқиш ва депутатларимиз орқали сессияларга масала киритиш жараёнларида ҳам бевосита иштирок этишади. Бу лойиҳа республикамизда илк бор амалиётга татбиқ этилмоқда. Ўйлайманки, нуфузли халқ вакилларининг етишиб чиқишида ушбу лойиҳа ва, умуман, “Ёш либераллар” клубининг аҳамияти катта бўлади.\nМазкур олий таълим муассасасининг 3-босқич талабаси Аббосбек Турабидиновнинг айтишича, клуб фаолиятини янада жонлантириш учун хориж тажрибаси ҳам ўрганиляпти. Маслакдошлар ривожланган давлатларнинг ёшларга қаратаётган эътибори, бу йўналишда қабул қилинган меъёрий-ҳуқуқий ҳужжатлар, ташкил этилган жамғарма ва уюшмалар фаолияти билан танишяпти. Хусусан, чет эл ҳукумат порталларида ёшларга оид алоҳида платформалар борлиги ҳам уларда қизиқиш уйғотди. Навқирон сафдошларимиз мазкур амалиётни пухта ўрганиб, миллий қонунчилигимиз талаблари асосида бойитиб, my.gov.uz порталида ёшларга оид алоҳида блог фаолиятини йўлга қўйишни режалаштирмоқда.


Нанай халқаро туризм масканига айланади-ми?\n18:50 13 Июля 2019\nНаманган вилояти ҳокимлигида Туркиянинг “Idealist” меъморчилик ва муҳандислик компанияси томонидан Нанай туристик зонаси лойиҳаси тақдимоти ўтказилди.\nБу ҳақида "Namangan24.uz" сайтига вилоят ҳокимлиги ахборот хизмати хабар берди.\nҚайд этиш жоиз, Нанай - Наманган заминининг шимолий қисмида жойлашган баҳаво қишлоқ. Тоғлар этагидаги бу маскан ўзининг ажойиб табиати, бетакрор манзаралари билан сайёҳларни ўзига тортиб келган.\nУзоқ муддатга мўлжалланган лойиҳа доирасида кўплаб объектлар қурилиши кўзда тутилган. Улардан бири - Нанай туризм маркази 27,9 гектар майдонда барпо этилади. Унинг таркибига 549 ўринли беш юлдузли ва 251 ўринли тўрт юлдузли меҳмонхона, 4000 ўринли қишки ва ёзги томошалар зали, кўргазмалар маркази, ҳунармандлар устахоналари, шунингдек, қатор кўнгилочар иншоотлар киритилган.\nЛойиҳанинг асосий мақсади ҳудуднинг табиий шароитларидан фойдаланган ҳолда экологик туризмни ривожлантиришдан иборат. Тақдимот чоғида лойиҳага қатор қўшимчалар киритиш ҳақида фикр алмашилди. Кейинчалик ушбу лойиҳадан ўрин олган бино ва иншоотлар қурилиши инвесторларга таклиф этилади.


Депутат аралашгач, мактаб қайта реконструкция қилинадиган бўлди | O'zLiDeP\nO‘zLiDeP Хоразм вилоят Кенгаши Хонқа туманидаги “Жаннатмакон” МФЙда жойлашган 36-сонли умумий ўрта таълим мактабида “Тадбиркорликка йўл-бугундан бошланади” мавзуида давра суҳбати ўтказди.\nТадбирда кейинги икки йилда Президентимиз раҳнамолигида мамлакат иқтисодиётининг муҳим таянчи бўлган кичик бизнес ривожига қаратилаётган эътибор самарасида чекка ҳудудларда ҳам тадбиркорлик тобора ривож топаётгани таъкидланди.\n–Устоз-мураббийларимиз орасидан кўпчилиги тадбиркорлик фаолияти билан шуғулланади, – дейди 36 - сонли мактаб директори, O‘zLiDeP Хонқа туман Кенгаши раис ўринбосари Қаҳрамон Собиров. – Шу боис, учрашув давомида тадбиркорлар сафини янада кенгайтириш мақсадида ўқитувчи ва ўқувчиларга бизнеснинг сир-асрорлари ҳақида зарур тавсия ва маслаҳатлар бердик. Чунки ҳудудда тадбиркор, ишбилармон кўпайса, туманимиз ривожланади, ёшлар бандлиги таъминланади.\nТаъкидлаш керак, бугун жойларда партиямиз фаолияти, кўмагидан хурсанд бўлаётган хайрихоҳларимиз кўпчиликни ташкил этади. Биргина мисол, туманнинг 28-сонли мактаби аслида 220 ўринга мўлжалланган, лекин муассасада 600 нафардан ортиқ ўқувчи таълим олаётганди. Бино кичиклиги ва хоналар етмаслиги сабабли ўқув жараёнида кўпгина ноқулайликлар юзага келаётган эди.\nМактаб директорининг партия Хонқа туман Кенгашига қилган мурожаати O‘zLiDeP депутатлик гуруҳи аъзоси Фахриддин Каримов ташаббуси билан ижобий ҳал этилди. Депутат аралашгач, мактабни қайта реконструкция қилиш масаласи 2019 йилги давлат Дастурига киритилди.\nO‘zLiDeP Хонқа туман


Ёқутистон мауглиси ёки ўрмонда ўтган ўн кун | Мулоҳаза қила оладиганлар учун.\nЁқутистон мауглиси ёки ўрмонда ўтган ўн кун\nИюль 2, 2016 от mulohaza в Қизиқарли // 0 Комментариев\nТўрт ёшли Карина Ёқутистондаги Олом қишлоғида онаси ва бувиси билан яшайди. Ўша куни у уйда бувиси билан қолган, Шарик лақабли ити билан ўйнаб юрганди. Буви ухлаб қолди, уйғонганида эса қизча уйда йўқ эди. Қизиғи, кампир бундан хавотирга тушмади. Қизнинг онаси ҳам, бувиси ҳам уни қўшни қишлоқда турадиган отаси олиб кетганлигига ишонишарди. Ота эса қизи бувисиникида эканлигидан кўнгли тўқ эди. Шу тарзда роппа-роса тўрт кун қизалоқни излаш фикри ҳеч кимнинг хаёлига келмади. Қўшни қишлоқдан отаси қизини кўргани келгандагина унинг йўқолганлиги маълум бўлди.\nКейин эса қизни қидириш бошланди. Қидирув ишларига юзлаб кишилар жалб этилди. Аммо ҳаммаси беҳуда кетди, ўт-ўланлар баланд, тунлари совуқ, бунинг устига атрофда бўри ва айиқлар изғиб юради. Бирдан Карина йўқолганининг тўққизинчи куни Шарик қишлоққа қайтди. Айнан у одамларни қизчанинг олдига бошлаб борди. Йигирма бир ёшли Артём Борисов Каринани ўтлар орасидан топди. Қизчани вертолётда касалхонага олиб кетишди.\n— Карина жудаям жасур экан, — деди қутқарув хизмати психологи Екатерина Алексеева. — Биз ундан шунча кун давомида нима еб, нима ичганини сўраганимизда, у ўрмондаги меваларни териб еганини ва дарёдан сув ичганини айтди.\nКаринани қишлоқдошлари «Ёқутистон мауглиси» деб аташмоқда.\nРус тилидан Д. АСҚАРОВ таржимаси.\nМақола 1 366 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Устки эркаклар кийимларининг етакчи ишлаб чиқарувчиси «Текстиль Либос» масъулияти чекланган жамияти Сизни самимий қутлайди. «IMIR Classic» савдо белгиси остидаги маҳсулотларимиз юқори сифати ва ноёб бичими билан машҳур.\nКомпаниянинг тарихи 1998 йилда «IMIR Classic» савдо белгиси билан бошланган, кейинчалик - 2008 йилда биз яна иккита - «TISSURA Exclusive» ва «ROGERKENT Collection» савдо белгиларига патент олдик.\nБизнинг йўналишимиз – эркаклар классик кийимларини ишлаб чиқаришдир. IMIR эркаклар костюмлари классик услуб принциплари бўйича яратилган. Улар эркакларга келишган қадди-қомат, хушбичим кўриниш беришга мўлжалланган. IMIR компанияси маҳсулотларининг сифати цехларимизда ўрнатилган дунёдаги етакчи ишлаб чиқарувчилар (Durkopp Adler, Strobel, Malkan, A.S.S, Pfaff ва Juki)нинг энг замонавий тикув ва пресслаш ускуналаридан фойдаланиш эвазига эришилмоқда.\nБугунги кунда «Текстиль Либос» - бу жадал ривожланаётган ишлаб чиқариш-савдо корхонаси бўлиб, Марказий Осиёдаги эркаклар кийимларини ишлаб чиқарувчи етакчилардан биридир.\nКомпанияда либослар яратиш соҳасида 20 йиллик тажрибага эга бўлган мутахассис ва модельерлар ишламоқда, улар – компаниянинг асосий бойлиги ва ушбу малакали кадрлар туфайли маҳсулотларимизнинг сифати ва стили ҳар доим юксак даражада.\n«IMIR Classic» ўз харидорлари талабларини қондиришда устувор йўналиш сифатида нархлар ва сифатнинг мутаносиблигини таъминлаган ҳолда замонавий классик услубдаги моделларнинг кенг қамровини яратади. Биз ўз мижозларимиз ишончини қадрлаймиз, ҳар доим бозорнинг янги анъаналари учун очиқмиз ва замон билан ҳамқадам бўлишга интиламиз.\nЧЕГИРМА - 10%\nМанзил: Узбекистан,Наманган ш., проспект Дустлик\n© 2015 IMIR Барча ҳуқуқлар ҳимояланган


Термизда калтакланган ҳамшира: "Сўкишарди, ҳақорат қилишарди, лекин уришмаганди" (Видео) - Darakchi\nТермизда калтакланган ҳамшира: "Сўкишарди, ҳақорат қилишарди, лекин уришмаганди" (Видео)\nЖАМИЯТ 09.01.2020, 16:34\nИлгариТермиз шаҳар болалар шифохонасига бемор болани олиб келган аёл "тез ҳаракат қилиб, тиббий ёрдам кўрсатмаяпсан", деб ҳамширани дўппослагани ҳақида хабар берган эдик. «Янги давр» кўрсатуви ижодкорлари Термиздаги болалар шифохонасида 5 январь куни бемор боланинг бувиси томонидан калтакланган ҳамшира ҳамда унинг ҳамкасблари билан суҳбатлашди.\n«Бемор келди, ҳамшира уни кўриб, тана ҳароратини ўлчаб, менинг олдимга киритмоқчи бўлганида боланинг бувиси келиб ҳамширани ҳақорат қила бошлади. Бу ҳам етмагандек уриб кетди. Ҳамшира йиқилиб тушди. Биз уларни ажратишга уриндик. Лекин аёл гапимизга қулоқ ҳам солмади, буёқда бола ҳам қолиб кетди», — дейди шифокор Норқувват Тошпўлатов.\nҚайд этилишича, айни пайтда ушбу ҳолат юзасидан суриштирув ишлари олиб борилмоқда.\n«Боланинг иссиғини ўлчасам 38,5 экан. Отаси кўтариб турган эди. Момосига қараб, болани сиз олинг, орқамдан юринг, шамча қўйиб, иссиғини туширайлик, дедим. Шундан кейин боланинг бувиси менга ташланиб кетди. Роса урди, таёқ есам ҳам жойимдан турдим, боласига биринчи ёрдам кўрсатдим.\nБундай ҳурматсизликка аввал ҳеч ҳам дуч келмаганман. Сўкишарди, ҳақорат қилишарди, лекин таёқ емагандим. Уларнинг кирганига беш дақиқа ҳам бўлмаганди. Ичкарида иккита оғир касал бор эди», — дейди жабрланувчи ҳамшира Сабоҳат Бўриева.\nБугун Ўзбекистонда ҳаво ҳарорати бироз пасаяди\nБугун 695 ҳолатда касаллик қайд этилди, 950 нафар бемор соғайди\nПойтахтда коронавирусга чалинган икки аёл вафот этди\n+25° переменная облачность


Буғдой ва буғдойзор\nЎзбекистонлик фермерлар президент Мирзиёев 6 мартда имзолаган қарор бекор қилинганини ғаллани топшириб бўлганидан сўнг билди.\nДавлат раҳбари қарорига биноан, фермерлар давлатга топширадиган буғдойининг 25 фоизини эркин нархда сотиши мумкин эди.\nОзодлик суҳбатлашган фермерларнинг айтишича, дон қабул қилиш корхоналари уларни топширилган донни “акт-сверка” қилишга чорлаб, топширилган ғаллага ҳақ юз фоиз давлат нархида тўланишини айтган.\n“Қоракўлдон” АЖ бош ҳисобчиси Вазирлар Маҳкамасининг қарори асосида шундай қилинаётганини айтди.\nҚарорнинг “махфий” деб номланган 3 банди Lex.uz да нашр қилинган матнидан олиб қўйилган.\nЖондор туманилик фермер Шуҳрат Раззоқовнинг айтишича, президентнинг 25 фоиз ғаллани давлат корхоналари бозор нархида сотиб олиши ҳақидаги қароридан сўнг фермерлар хурсандчилиги узоқ чўзилмади:\n25 фоизни эркин нархда фермердан сотиб олиш назарда тутилган эди.\n- Президентнинг 6 мартдаги қарорида 2020 йил ҳосилидан давлат харидлари доирасида тузилган контрактация шартномалари миқдорини ҳар бир ғалла етиштирувчи учун 25 фоизга камайтириш, ана шу 25 фоизни эркин нархда фермердан сотиб олиш назарда тутилган эди. Энди ғаллани топшириб, “Қоракўлдон” корхонасига бориб сўрасак, 25 фоизлик бекор қилинганини, пул 100 фоиз фоиз давлат нархида тўланишини айтди.\nФермернинг айтишича, бир кило буғдойнинг давлат нархи 1550 сўм, бозордаги нарх эса 2800 сўм:\nЭнди қарз билан чиқишга тўғри келади.\n- Бу йил ғалла ўрими бошлангунча бозорда бир кило буғдой 3500 сўм эди. Ҳозир мавсум бўлгани учун вақтинча нарх тушган. Сентябрга бориб 4000 сўмга чиқиши аниқ. Агар мени ўша 25 фоиз – 13 тонна ғалламга 2,500 сўмдан берганда эди, мен кредитимни бемалол ёпиб олган бўлардим. Энди қарз билан чиқишга тўғри келади. Бир йил меҳнат қилиб, ғалла экиб, давлатга бозор нархидан бир баравар арзон сотсанг, устига яна қарз бўлиб чиқсанг алам қилади экан.\nФермернинг айтишича, бир йил давомида ғаллага уч марта қайта шартнома қилинган:\n- Ўтган йил сентябрь ойида 52,1 тонна буғдой топшириш ҳақида “Қоракўлдон” билан шартнома қилган эдим. Март ойида президент қарори чиққанидан кейин янги шартнома қилдик, яъни буғдойнинг 75 фоизи, яъни 39 тоннасини давлатга сотиш ҳақида. Учинчи марта қолган 25 фоизни бозор нархида оламан деб, яна шартнома қилди. Бугун эса бу шартномаларда назарда тутилган ҳолатлар четга суриб қўйилиб, юз фоиз давлат нархида ҳақ тўламоқчи”.\nОзодлик суҳбатлашган андижонлик, қашқадарёлик фермерлар ҳам 100 фоиз ғалла давлат нархида сотиб олинаётганини маълум қилди.\n3-банд "махфий" деб ёзилгани нимани англатади?\n“Қоракўлдон” АЖнинг бош ҳисобчиси Латиф Вафоев Озодлик билан суҳбатда фермерларнинг ғалласи 100 фоиз давлат нархида сотиб олинишига Вазирлар Маҳкамасининг 15 июндаги 378-сонли қарори асос бўлганини айтди:\n- Тўғри, олдин президентнинг 75/25 ҳақидаги қарори чиқди, кейин Вазирлар Маҳкамасининг қарори чиқиб ўзгардида 100 фоиз бўлди. 75/25 ўз кучини йўқотади деган жойи бор. Қолганини менинг ўринбосарим тушунтириб беради.\nБош ҳисобчи ўринбосари Абдулазиз Отамуродовнинг Озодликка тушунтиришича, қарорда “Вазирлар Маҳкамасининг 2019 йил 30 сентябрдаги 831-сон қарорига асосан давлат ресурсларига 3 019 минг тонна, шу жумладан, 293,5 минг тонна уруғлик дон харид қилиш” деб ёзилгани, бу яна ўша эски тизимда ишлаш кераклигини англатади.\nДон корхоналарига юборилган қарор нусхаси\nБу бандда президент Шавкат Мирзиёевнинг 6-мартда имзолаган “Ғалла етиштириш, харид қилиш ва сотишга бозор тамойилларини кенг жорий этиш чора-тадбирлари тўғрисида”ги қарори бекор қилинганини тахмин қилиш мумкин.\nВазирлар Маҳкамасининг 15 июндаги 378-сонли қарорида фермерлардан 25 фоиз буғдойни эркин нархда сотиш олиб қўйилиши сабаби изоҳланмаган ва фақат қарорнинг бошида бундай дейилган:\n"2020 йил бошоқли дон экинлари ҳосилини қисқа муддатларда нес-нобуд қилмасдан ўриб-йиғиб олиш ва коронавирус пандемияси даврида ички бозорда дон, ун маҳсулотлари барқарорлигини таъминлаш учун етарли миқдорда дон тайёрлаш мақсадида Вазирлар Маҳкамаси қарор қилади."


Шавкат Мирзиёев ижтимоий-иқтисодий ривожланиш даражаси қониқарсиз бўлган 33 та туман раҳбарлари ишдан олинишини айтди - Daryo\n23:10, 24.09.2020 57254\nШавкат Мирзиёев ижтимоий-иқтисодий ривожланиш даражаси қониқарсиз бўлган 33 та туман раҳбарлари ишдан олинишини айтди\nЎзбекистон Президенти Шавкат Мирзиёев раислигида 24 сентябрь куни ҳудудларда тадбиркорликни ривожлантириш бўйича қўшимча чора-тадбирлар муҳокамаси юзасидан видеоселектор йиғилиши ўтказилди.\nДавлат раҳбарининг таъкидлашича, пандемия даври мамлакатдаги муаммолар ва камчиликларни яққол кўрсатди.\n«Қайси туман нимага қодир, қайси туман ва шаҳарлар раҳбарлари ҳозирги ислоҳотларни қандай тушуняпти, деган савол мени жуда безовта қиляпти», — деди Президент.\nМавзуга доир: Шавкат Мирзиёев: «Ҳокимларни халқ сайлаши керак. Шу кунларга барибир келамиз»\nШавкат Мирзиёевнинг айтишича, ҳозирги кунда нафақат вилоят ҳокимлари, балки бош вазир ўринбосарлари ҳам бирор масалани кўтаришдан олдин уни туман ҳокимлари билан муҳокама қилмоқда.\nЙиғилишда қайд этилишича, Ўзбекистон Президентининг 2020 йил 1 майдаги қарорига асосан, ҳудудларни ижтимоий-иқтисодий ривожлантиришни рейтинг баҳолаш тизими жорий этилган эди. Шунга мувофиқ, биринчи марта туман ва шаҳарлардаги иқтисодий кўрсаткичлар, тадбиркорликни қўллаб-қувватлаш муҳити, инфратузилма ва мавжуд ресурслардан фойдаланиш даражаси ўрганилди. Таҳлиллар асосида улардаги тадбиркорлик ривожи ҳолати «яхши», «ўрта» ва «қониқарсиз» ҳудудларга ажратилди. Хусусан, 48 та туман ва шаҳардаги ҳолат «яхши» (24 фоиз), 119 тасида «ўрта» (60 фоиз) ҳамда 33 тасида «қониқарсиз» (16 фоиз) деб топилган.\n«Мана, бизда ‘қониқарсиз’ 33 та туман бор. Уларнинг ҳаммаси ишдан кетиши керак, 4 та сектор раҳбари ҳам кетади. 33 та туманда неча минг аҳоли яшайди, улар ҳозирги сиёсатдан розими? Норози. Бу туманлар имкониятга яраша ишламаяпти.\nТадбиркорлар банкдан қанча маблағ ўтказяпти? Қанча иш жойи яратяпти? Қанча маҳсулот чиқаряпти? Қанча экспорт қиляпти? Бу саволларга жавоб йўқ», — дея таъкидлади давлат раҳбари.\n«Одамларимиз турмушини яхшилашга ҳаракат қилмаган раҳбар бир кун ҳам ишлашга ҳаққи йўқ. Ҳозир изланишда бўлган, ўзини қийнаётган ҳокимлар керак менга, ишбилармон керак менга, халқнинг дардини тушунадиган, халқнинг дарди билан яшайдиган раҳбарлар керак менга», — деди Шавкат Мирзиёев.\nМаълум қилинишича, Нукус, Балиқчи, Бекобод, Ховос, Бахмал, Мирзачўл, Янгиқўрғон, Шовот, Касби, Қумқўрғон, Учтепа каби туманлардаги аҳвол қониқарсиз.\nҚайд этилишича, яхши кўрсаткичларга эришган туман ва шаҳар ҳокимлари ҳамда уларнинг ўринбосарлари маошига 30 фоиз устама тайинланиб, аҳвол қониқарсиз бўлган ҳудудлар раҳбарларига жарима қўлланилади.\nЎзбекистоннинг баъзи туманлари раҳбарлари саноатни ривожлантиришдаги яхши натижалари учун пул мукофоти олди\nЎзбекистон туманлари ва шаҳарларининг ҳокимлари ўз ҳудудининг рақамлаштириш даражасига қараб 30 фоизгача устама ҳақ олиши мумкин бўлади\n23:09, 10.10.2020 190367\n08:17, 08.10.2020 157949\n11:11 Бугун 672\n10:52 Бугун 3071\n10:31 Бугун 7258\n10:10 Бугун 4085\n23:11, 15.01.2021 90533\n20:16, 15.01.2021 86040\n22:54, 15.01.2021 84086\n16:26, 15.01.2021 82535


Сардор Раҳимхон бир неча йил аввал яратилган “Танҳогинам” клипи телеканаллар эфирларида намойиш этилмагани ҳақида гапирди - Darakchi\nСардор Раҳимхон бир неча йил аввал яратилган “Танҳогинам” клипи телеканаллар эфирларида намойиш этилмагани ҳақида гапирди\nШОУ-БИЗНЕС 01.05.2017, 07:07\nТеглар: Клип, Сардор Раҳимхон\nЎзбекистонда хизмат кўрсатган артист Сардор Раҳимхон бундан бир неча йил аввал “Танҳогинам” қўшиғига ишланган клип маълум сабабларга кўра телеканалларда намойиш этилмагани ҳақида гапирди.\n“‘Танҳогинам’. Бундан бир неча йил олдин 2 жаҳон уруши ва унда ҳалок бўлган Ўзбек Ота боболаримиз ҳақида клип олганимда ТВга беришмаганди. Хотира ва қадрлаш кунига бағишлаб жуда катта ижодий жамоа билан 3 ой меҳнат қилгандик, ўша пайт меҳнатга ачингандим. Худога шукур, бироз кейин бўлса-да тўғри иш қилганимни, хотира ўлмаслигини вақт кўрсатди. Тинч тотув ҳаётимиз учун миллионлаб аждодларимиз жони фидо бўлганини унутмаймиз!”,—деб ёзади Сардор Раҳимхон.


Россия Ғарбнинг муқобил нефт таъминотчиси ролига киришга уринмоқда\nМосквада АҚШ-Россия саммити бошланишига бор йўғи бир неча кун қолганида, Россия ОПЕК ташкилоти билан шусиз ҳам чекланган ҳамкорликни тўҳтатаëтганига ишора қилди.\nЎтган ҳафта жума куни Россия бош вазири Михаил Касьянов Россия, нефт экспорт қилувчи давлатлар ташкилотига кўмак бериш мақсадида эълон қилган нефт экспорти хажмларини қисқартириш дастурини тўхтатишини билдирди.\nРоссия нефт саноати раҳбарияти билан ўтказган учрашувлари якунида, Касянов, ҳукумат нефт экспортига қўйилган чекловларни босқичма-босқич қисқартириш ҳақидаги қарорга келганини айтди. Касьяновнинг сўзларига кўра, нефт экспортининг декабрдан олдинги ҳажмларига қайтиш жараëни икки ой давом этади.\nАҚШ-Россия саммитига бир ҳафта қолганида қилинган бу баëнот, Москва Америка билан энергетика соҳасидаги ҳамкорликни кенгайтириш ҳақидагиниятида қатъий эканидан далолат беради. ОПЕК ташкилотига аъзо бўлмаган ва айни пайтда кўп нефт ишлаб чиқарувчи мамлакат сифатида Россия ўзини Ғарбнинг муқобил нефт таъминотчиси ролига солишга уринаëтгаëтган кўринади.\nШу ой бошларида Россия бош вазири Касьянов саноати тараққий этган саккиз давлат гуруҳига азъо мамлакатлар вазирлари учрашувида Москва жаҳон энергия ресурслари бозорининг кафили сифатида чиқишга тайëр эканини эълон қилган эди.\nБуларнинг барчаси, Москвада ўтадиган саммитда, хафвсизлик ва қурол аслаҳалар устидан назорат билан боғлиқ масалалар қаторида, АҚШ ва Россия орасида энергетика соҳасидаги ҳамкорлик масаласи ҳам кун тартибидаги энг асосий мавзулардан бири бўлшидан дарак бермоқда.\nБундан ташқари, Россия билан АҚШ энергетика соҳасидаги ҳамкорликни кенгайтириш ниятида эканларидан, ўтган ой охирида Қўшма штатларнинг Москвадаги элчиси Вершбоу томонидан қилинган баëнот ҳам далолат беради. Ўшанда у Москва саммити давомида энергетика соҳасидаги ҳамкорлик масаласи иқтисодий ҳамкорлик билан боғлиқ мавзу доирасида кўриб чиқлишини айтган эди.\nБироқ, афтидан, Россия амалда нефтини экспорт қилиш соҳасида ҳеч қандай ўзгаришлар қилмай туриб, энергетика сиëсати йўналишларини ўзгартиришга киришган кўринади.\nКўпчилик таҳлилчилар, декбар ойида Россия ОПЕКнинг таклифига ëн босиб, оғир вазиятга тушиб қолган жаҳон нефт бозорини қутқариш мақсадида, кунига экспорт қилаëтган нефти ҳажмини қисқартиришга рози бўлганига қарамай, амалда бу борада ҳеч нарса қилмаганини таъкидламоқдалар.\nМосква кунига экспорт қилаëтган нефт ҳажмини 150 минг баррелга қисқартиришга ваъда берган эди. Бироқ баъзи маълумотларга кўра, Россия амалда нефт қазиш ҳажмларини ҳам, уни экспорт қилиш ҳажмларини ҳам кенгайтирган. Шу йилнинг тўрт ойи мобайнида, олдинги йилнинг биринчи тўрт ойи билан таққослаганда, Россиянинг МДҲ дан ташқарига сотган нефти ҳажми 4 фоизга ўсган. Йил бошидан апрель ойига қадар нефт қазиш ҳажмлари эса 8.8 фоизга ўсган.\nОПЕК давлатлари Россия ўз ваъдасини бажарамаëтгани билан боғлиқ саволларни ўртага қўйганларида эса, Москва расмийлари, кўрсаткичларни ҳисоблашда фақат давлат назоратидаги қурувлар орқали экспорт қилинган нефтни инобата олганлари ва уларни ўтган йилнинг сўнгги чораги билан солиштирганларини даъво қилишмоқда.\nАфтидан бундай “техникавий тушунмовчиликлар” натижасида Россиянинг ички нефт бозори тўлиб-тошиб кетган кўринади. Айни пайтда Россиядаги барча асосий нефт чиқарувчи компаниялар бу йил ҳам ишлаб чиқаришни кенгайтиришда давом этишмоқда. Мисол учун биргина ЮКОС компанияси йилнинг биринчи чораги давомида ишлаб чиқришни 17 фоизга кенгайтирган.\nРоссия жума куни қилган баëнот жаҳон нефт бозиридаги нарҳларга деярли таъсир қилмади. Гап шундаки, ҳозир бозорни кўпроқ Россия билан боғлиқ ташвишлар эмас, Яқин Шарқдаги кескинлик қизиқтирмоқда.\nБироқ агар Росия, ҳозир энергетика соҳасида ОПЕК билан эмас, АҚШ билан ҳамкорлик қилиш ниятида бўлса, бундай муносабатларнинг амалий аҳамиятга эга бўлиш-бўлмаслиги борасида фақат таҳмин қилиш мумкин. Россиядаги нефт компанияларининг ишлаб чиқаришга қўшимча молия ëтқазиш ҳақидаги қарори афтидан Қўма штатларнинг нефт сиëсатига мувофиқдир, чунки АҚШ ҳам жаҳон бозорига чиқарëтган нефт ҳажмини кенгайтирмоқда.\nАфтидан Керемль ОПЕК олдида нефтни қисқартириш борасида мажбуриятлар олганига қарамай, Россия ўз нефт кампанияларига, улар буни қўллаб қувватлашлари ëки қўллаб қувватламасликларидан қатъий назар, босим кўрсатиб, экспорт ҳақида ўз қарорларини чиқариб келмоқда.\nРоссия ҳукумати мамлакатда бозор муносабатларини кенгайтириш ғоясига содиқ эканини таъкидлаëтганига қарамай, расмий Москва нефт соҳасидаги сиëсатини ўтказиш учун қурувларнинг давлат назоратида эканидан фойдаланиб келмоқда.\nВашингтон Москва саммити чоғида Россия билан энергетика соҳасидаги ҳамкорликни кенгайтириш таклифини қўллаб қувватлаши мумкин, бироқ бунга жавобан жаҳон бозори ҳам ўз нефт компанияларига кўпроқ эрк бериш ва ҳукуматлар ролини қисқартириш чораларини кўриш билан жавоб бериши мумкин.


Синтетик одамлар ёхуд ортиқча семизлик муаммоси | www.ziyouz.uz\nБош саҳифа Илм ва фанТиббиётСинтетик одамлар ёхуд ортиқча семизлик муаммоси\nДунёнинг 72 фоиз аҳолиси тўйиб овқат емасликдан азият чекаётган бир пайтда тараққий этган ғарбий яримшар аҳли семиришни глобал муаммолар сирасига киритмоқда. Агар муаммо тез орада ҳал этилмаса, ғарб ярим асрдан сўнг асосий ишчи кучидан айрилади.\nМаълумотларга қараганда, АҚШ бюджетидан соғлиқни сақлаш мақсадида ажратиладиган маблағнинг 22 фоизга яқини аҳолини ортиқча вазндан қутқариш учун жалб этилар экан. Бу ўзига хос курашда фақат антибиотик препаратлар эмас, балки ташвиқот-тарғибот ҳам муҳим ўрин тутади. Шу боис, жамоат жойлари, ёшлар марказлари ва ўқув масканларида меъёридан зиёд овқатланиш умрни қанчага қисқартиришини тасвирловчи плакатлар ОИТС, гиёҳвандлик ва кашандаликка қарши курашга чорловчи ёзувлар билан ёнма-ён илинган.\nХўш, нега шундай? Айни пайтларда Конго ва Сомали давлатлари аҳолисининг учдан икки қисми бир кунда бир маҳал иссиқ овқат ейиш имконидан маҳрум (Афғонистон ҳам 1982 йилдан бери бундай давлатлар сафини тўлдириб келмоқда). Бу мамлакатлар аҳолисининг рисоладагидек тамадди қилишлари учун давлат йиллик даромади 25 млрд. долларга яқинлашиши лозим. АҚШда эса эпидемия даражасига кўтарилган семиришга қарши кураш учун 30 млрд.дан ортиқ маблағ сарф этилган (statistics.gov/statebudjet/content/191.html).\nДоимий кавшанувчилар салтанати\nМуаммо деб атаётганимиз — ортиқча вазн масаласи биринчи марта 1980 йилларда океанорти давлатининг мамлакат миқёсидаги кенгашлари кун тартибига чиқарилган эди. 1984 йилдан сўнг АҚШ, Белгия, Голландия ва Буюк Британия ўз бюджетидан аҳолини ортиқча вазндан халос қилиш, юзага келган унумдор ишчи кучи масаласини ҳал этиш учун маблағ ажрата бошлади.\nЛондондаги қироллик коллежи мутахассиси Локк Кинненс 1987 йилда махсус комиссия учун тайёрлаган маърузасида миллатдошларининг 30 ёшга етмасдан супероғир вазн касб этаётганига Макдоналдс ва Кока-колани бош сабабчи қилиб кўрсатган эди. Унинг фикрича, «фастфуд» (энгил тамадди) маҳсулотлари ҳаддан зиёд кимёвий ўғитлар билан бойитилиши, натижада истеъмолчиларда гамбургер ва Кока-колага ўрганиб қолиш одатининг пайдо бўлиши муаммонинг бош сабабларидан бири эди. Ҳукумат аъзоларини «расмий Вашингтоннинг табассуми»(ҳозир, оммавий маданият белгиси) дея эъзозланувчи Макдоналдс ва Кока-колага эмбарго (бошқа бир давлатнинг бирор маҳсулотига нисбатан чеклов) эълон қилишга кўндириш учун ёлғиз Кинненснинг заҳмати етарли бўлмаган. Бироқ Лондон сиёсатининг рамзи ҳисобланган «темир хоним» — Маргарет Тетчер доришунос профессор маърузасидан баҳраманд бўлган кўринади. Акс ҳолда у халқаро миқёсдаги анжуманлардан бирида Жануб ва Шарқдаги қашшоқ қўшниларига муаммоларини гамбургер ва газланган ичимлик билан ҳал қилишларини маслаҳат бермас эди.\nМаълумотларга қараганда, таркибида шакар мавжуд газланган ичимликлар қонга тез сингувчи фаол кислоталарга бой бўлиб, организмдаги озиқ безларининг кенгайиб кетишига сабаб бўлар экан. Яъни, ошқозонда ҳазм қилиш жараёни одатдагидан кўра тезроқ амалга ошади, ёхуд бошқача қилиб айтганда, истеъмолчида уч маҳал овқатга нисбатан қониқмаслик пайдо бўлади. «Ню Ёрк Таймс» газетаси 1998 йилда Сан-Франтсискони «доимий кавшанувчилар салтанати» деб атаган эди. Ўшанда бу ердаги ҳар икки ҳуқуқшуносдан бирининг вазни 90 кг.дан ортиқ бўлган.\nОдатда ривожланган мамлакатларда озуқани бойитиш масаласига алоҳида эътибор берилади. Масалан, Германия 1891 йилдаёқ нон ёпиладиган ун таркибига заҳм ва сил касалликларининг олдини олувчи минераллар қўшилишига эътибор қаратган. Ҳозиргача бу анъана давом этмоқда. Ҳатто айрим сиёсатчилар юқоридаги услубни аҳолини ёппасига даволашнинг энг арзон усули деб ҳам аташади. Бироқ, минераллар билан боғлиқ бирон бир муаммо чиқиб қолса, бу оммавий кулфатга айланиши ҳам мумкин. 1914 йилда Мисрда хизмат қилган ва икки ҳафтадан ортиқ ўз отряди билан Шарқий Саҳрои Кабирда қолиб кетган инглиз зобити Жонатан Хайкин ўз кундалигида уни энг азоблаган ҳодиса сифатида чўл машаққатларини эмас, балки суви қочмаган ноннинг чидаб бўлмас таъмини келтирган эди. Биринчи жаҳон уруши пайтида аскарларга тарқатилган Британия қироллик флоти нони (ўша пайтда турли қўшин учун турлича озуқа ажратилган) Мисрда гепатит тарқалишига сабаб бўлган эди.\nЁки бундан икки йил муқаддам мол гўшти туфайли тарқалган оғир касалликнинг олдини олиш учун Ғарбий Европа АҚШдан келадиган гўшт маҳсулотларини чеклаш тўғрисида қарор қабул қилган эди. Озиқ-овқат маҳсулотлари ишлаб чиқариш билан шуғулланувчи йирик-йирик корпорацияларда ҳукумат томонидан ташкил қилинган махсус комиссия фаолият юритиб, улар маҳсулотга қўшиладиган моддалар миқдорини аниқлаб беришади. Ўтган асрнинг охирги ўн йиллигида ушбу комиссия ички ва ташқи бозор учун алоҳида-алоҳида маҳсулот тайёрланишини назорат қила бошлади.\nБу ҳали ҳаммаси эмас. Мутахассисларнинг фикрича, Европа ва океанорти аллақачон табиий озуқалардан маҳрум бўлган. Қарийб ярим асрдан буён давом этаётган саломатлик учун минераллаштириш инсон организмини фақат «маданий» мамлакатдагина ишлаб чиқарилган озиқ-овқат маҳсулотларини истеъмол қилишга мажбур қилаётир. Буни бир томондан, фақат битта мамлакат фуқаросигагина хос бўлган қомат яратиш дастури ёки мижозни ўргатиш усули, деб ҳам аташ мумкин. Шунинг учун ҳам америкалик аскар Боғдод сувидан ича олмай, элчихонадан келтирилган ичимликни истеъмол қилади. Бу маҳаллий сувнинг заҳарланган бўлиши эҳтимолидан кўра, бақалоқ аскар (дарвоқе, маълумотларга қараганда, ҳозир АҚШ армиясидаги ҳарбийларнинг 52 фоизи хомсемиз экан) сувни ичса, ичбуруғ бўлиб қолиши тайинлиги туфайлидир.\nХалқаро оғирликни кузатувчилар (Weight Watchers International) нодавлат ташкилоти матбуот котибаси Линда Вебб Кариллининг берган маълумотларига қараганда, айни пайтда семизликдан АҚШда 40 фоиз катталар ва 17 фоиз болалар, Шветсияда 31 фоиз катталар, 21 фоиз болалар, Британия ва Данияда 30 фоизга яқин катталар ва 14 фоиз болалар ортиқча вазн азиятини чекмоқдалар (мутахассисларнинг фикрича, бу кўрсаткичлар 35-40 йилдан сўнг уч-тўрт баробарга ошиши мумкин). Тиббий томондан олиб қаралганда семизлик гипертония, диабет, саратон, юрак ва сийдик пуфаги касалликларига олиб келади.\nМаълумот ўрнида яна шуни қўшимча қилиб ўтиш жоиз, бизнингча: АҚШнинг Род-Айленд университети олимлари тадқиқотларидан маълум бўлишича, америкача ҳаёт тарзи инсониятни глобал семириш муаммосига дучор қилиши мумкин экан. Яъни нафақат «тараққий этган», балки тараққий этаётган мамлакатларнинг ҳам аҳолиси тўлишиб кетиши мумкин. Далил ўрнида улар Бразилияни келтирадилар. Бу ерда дўмбоқ одамлар миқдори 1966 йилдан 2006 йилга қадар 32 фоизга (олдин 4 фоиз бўлган, энди 36 фоиз) ўсган. Австралия аҳолиси ҳам тинимсиз катта ҳажм томон илгариламоқда. Гарчи барчага тегишли бўлмаса-да, айрим юртдошларимизга ортиқча вазн масаласини ўз вақтида ҳал этишини таъкидлаган бўлардик. Акс ҳолда, халқаро муаммо кўринишини олаётган семизлик сиз учун қатор кўнгилсизликларни келтириб чиқариши мумкин.\n← Аввалги Аввалги Миразиз Аъзам. Нобел мукофоти совриндорлари: Орхан Памук\nКейинги → Кейинги: Буюк химик олимлар ҳаётидан


Урганчда И.Павлов номидаги Биринчи Санкт-Петербург давлат тиббиёт университети билан ҳамкорликда клиника ташкил этилади\n22:10 / 28.01.2017\nМаълумки, Ўзбекистон Республикаси Президенти Шавкат Мирзиёев 27-28 январь кунлари Хоразм вилоятида бўлди.\nТошкент тиббиёт академиясининг Урганч филиалида 1 100 га яқин талаба таълим олмоқда. 16 кафедрада 161 профессор-ўқитувчи фаолият юритмоқда.\nУшбу филиал негизида И.Павлов номидаги Биринчи Санкт-Петербург давлат тиббиёт университети билан ҳамкорликда клиника ташкил этилмоқда. Унда эндокринология, отолорингология, гематология, аллергология, терапия бўлимлари очилади.\nУниверситет олим ва шифокорлари бу ерда дарс беради, диагностика ишларини олиб боради ва даволайди. Талабалар клиникада замонавий даволаш усулларини чуқурроқ ўрганади.\nПрезидентимиз Республика ихтисослаштирилган кардиология марказининг Хоразм филиали ва Тошкент тиббиёт академиясининг Урганч филиалида ташкил этиладиган бу икки муассаса Оролбўйи аҳолиси учун тарихий ва ижтимоий аҳамиятга эга эканини алоҳида таъкидлади. Бу марказлар мазкур ҳудудда кўп учрайдиган касалликларни самарали даволаш, тиббиёт ходимлари ва ўқитувчиларнинг билим ва малакасини оширишда муҳим ўрин тутади.\nшифохона Хоразм Шавкат Мирзиёев\nРуҳий касал шахс ўз келинойисини ўлдирди\nИбрат манзили: Маҳмуд аз-Замахшарий қандай зот эди?


Ҳ. Карзай: Афғонистон ҳануз халқаро ёрдамга муҳтож\nАфғонистон президенти Ҳамид Карзай ўз давлати 2024 йилга қадар халқаро ҳамжамият ёрдамига муҳтож бўлиб қолишини айтди.\nБугун Бонн шаҳрида Афғонистоннинг 2014 йилда НАТО қўшинлари олиб чиқилганидан кейинги тақдири муҳокамасига қаратилган халқаро анжуманда сўзлаган Карзай бу ёрдамнинг мамлакат хавфсизлигини сақлаш ва мамлакатни тиклаш ишлари учун зарурлигини айтди.\n- Афғонистонни барқарор, ўзини ўзи ҳимоя қила оладиган ва демократик қилишга қаратилган умумий ғоямиз ҳали реалликка кўчишдан анча йироқ. Табиийки, муаммолар ҳануз ўша-ўша ва улар бизнинг ютуқларимизни йўққа чиқариши мумкин, - деди Афғонистон президенти.\nГермания Ташқи ишлар вазири Гвидо Вестервелле Афғонистон бундан кейин ҳам "ташлаб қўйилмаслиги" ва халқаро ҳамжамият бу давлатга 2024 йилга қадар ёрдам беришини айтди.\n5 декабр куни иш бошлаган анжуманда 85та давлат ва 16 та халқаро ташкилотдан борган вакиллар, жумладан, Афғонистон президенти Ҳамид Карзай, АҚШ Давлат котиби Ҳиллари Клинтон ва Эрон Ташқи ишлар вазири Али Акбар Солиҳийлар иштирок этмоқда.


Шавкат Мирзиёев Сурхондарёдаги биринчи ИЭС қурилишига старт берди\nТошкент халқаро инвестиция форуми доирасида Сурхондарё вилояти Ангор туманида янги иссиқлик электр станцияси қурилишига бағишланган маросим бўлди.\nПрезидент матбуот хизмати хабарига кўра, Шавкат Мирзиёев бўлажак станциянинг қуввати ва самарадорлиги ҳақида сўзлади.\nЛойиҳа умумий қиймати 1 миллиард 200 миллион доллар бўлиб, унинг натижасида 1 минг 560 мегаватт қувват яратилади, йилига 12 миллиард киловатт-соат электр энергияси ишлаб чиқарилади. Лойиҳа доирасида энг замонавий технологиялар ўрнатилиб, йилига 1 миллиард куб метр табиий газ тежалади.\nМажмуа Сурхондарёдаги биринчи, охирги йилларда республикада барпо этиладиган энг йирик иссиқлик электр станцияси бўлади.\nҚайд этилишича, Сурхондарё нефть, газ, кўмир, қимматбаҳо ва рангли металлар, кўп турдаги безак тошлар каби 100 дан ортиқ конларга эга бўлса-да, улар етарли даражада ўзлаштирилмаган. Шунинг учун келгуси беш йилда бу вилоятда 7 миллиард долларлик 5 мингдан зиёд инвестиция лойиҳаларини амалга ошириш кўзда тутилган.\nСтанцияда ишлаб чиқарилган электр энергияси Сурхондарёдаги 500 минг хонадонни ҳам нурга тўлдиради. Бундан ташқари, қўшни Афғонистонга йилига камида 3 миллиард киловатт-соат электр энергиясини экспорт қилиш имконияти пайдо бўлади.\nЛойиҳа Германиянинг “Siemens Energy”, Франциянинг “ЕDF”, Нидерландиянинг “Stone City Energy” компаниялари томонидан давлат-хусусий шериклик асосида амалга оширилади. Давлат раҳбари соҳада хусусий капитал иштирокига кенг имкониятлар очилаётганини таъкидлади.\nТадбирда иштирок этган “Siemens Energy” компанияси президенти Кристиан Брух ва “ЕDF” компанияси ижрочи директори Беатрис Буффон Ўзбекистонда энергетика тизими замонавий технологиялар асосида модернизация қилинаётганини юксак баҳолади.\nШундан сўнг, давлат раҳбари инвесторлар билан бирга рамзий тугмани босиб, иссиқлик электр станцияси қурилишини бошлаб берди. Станцияни 2024 йил охирида ишга тушириш режалаштирилган.